text:
Малайзияны Өфө предприятиеларының газ турбинаһы энергетикаһы ҡыҙыҡһындыра
«Өфө моторҙар эшләү производство берекмәһе» менән «Мотор» фәнни-производство предприятиеһы» асыҡ акционерҙар йәмғиәттәре вәкилдәре Малайзияның Рәсәйҙәге Ғәҙәттән тыш һәм Тулы хоҡуҡлы Илсеһе Зайнол Абидин Бин Омар етәкселегендәге был ил делегацияһы менән газ турбинаһы энергетикаһы буйынса хеҙмәттәшлек итеү мөмкинлеген тикшерҙе. Сит илдән килгән ҡунаҡтар Өфө моторҙар эшләү производство берекмәһе технологиялары менән танышты, берекмә музейын ҡараны һәм эш кәңәшмәһендә ҡатнашты.
Һөҙөмтәлә яҡтар Малайзияны Өфө моторҙар эшләү производство берекмәһенең 18МВт ҡеүәтендәге һәм «Мотор» фәнни-производство предприятиеһының 10 МВт ҡеүәтендәге газ турбиналары ҡулайламалары, шулай уҡ был компаниялар менән етештерелгән микроэлектростанциялар менән тәьмин итеү мөмкинлеге тураһында һөйләшеп килеште.
Бынан тыш, газ турбиналы электростанциялар өсөн блоклы-модулле агрегаттар (пекедждар) эшләү буйынса берлектәге предприятие төҙөү проекты ла ҡаралды. Әлеге ваҡытта ниәттәр тураһында протоколға ҡул ҡуйылды, хеҙмәттәшлек итеү тураһында һуңғы ҡарар бер ай эсендә ҡабул ителәсәк, тип хәбәр иттеләр Өфө моторҙар эшләү производство берекмәһенең корпоратив коммуникациялар идаралығынан.


c: text/html

text:
Пасха
Па́сха (грек. πάσxa, лат. Pascha, йәһ. פסח песах — «эргәнән үтеү»); Христианлыҡта Христың Терелеүе (грек. Ἡ Avάσtaσις toῦ Ἰnσoῦ Xpισtoῦ) — боронғо христиан байрамы, йылдың төп байрамы. Иисус Христостың терелеүенә бағышлап үткәрелә. Хәҙергә ваҡытта һәр йыл өсөн байрам итеү көнө ай-ҡояш календары буйынса билдәләнә.
Тарихы[үҙгәртергә | вики-тексты үҙгәртергә]
Христиандар был байрамды I быуатта Иисус Христос терелгән көндән алып байрам итә. Байрам көнө итеп 21 марттан һуң тулы ай үткәс беренсе йәкшәмбе көн билдәләнә. Байрам итеү төндә йәки иртән сиркәүҙә ғибәҙәт ҡылыу менән башлана. Ғаиләләрҙә постан һуң (христиан дине буйынса һөтлө һәм итле аш ашамай тороу) мул ризыҡлы табын әҙерләнә. Ғөрөф ғәҙәт буйынса байрам куличы һәм буялған йомортҡалар изгеләндерелә. Был көндө христиандар бер-береһенә, тормош символы булған, буялған йомортҡа бирә.
{{|hr}} {{|id}} {{|li}} {{|uk}}

robotstxt: allowed

filter: keep


text:
Дубай (ҡала)
Дуба́й (ғәр. دبيّ) — Берләшкән Ғәрәп Әмирлектәренең иң ҙур ҡалаһы, Дубай әмирлегенең административ үҙәге[1].
Тарихы[үҙгәртергә | вики-тексты үҙгәртергә]
Коллектор селтәрҙәре һалған ваҡытта Дубай тирәһендә табылған мангр һаҙлыҡтары ҡалдығына 7000 йыл тирәһе. 5000 йылдар самаһы элек ярҙар ил эсенә инә биргән һәм әлегәсә шулай ҡала. Был урындарҙы ҡом баҫҡан. Исламға ҡәҙәр бындағы халыҡ Баджаи (Баджар) тигән илаһҡа табынған. Византия һәм Сәсәниҙәр империялары (һуңғыһы төбәктең иң ҙур өлөшөнә эйә булған) хакимлығы аҫтында төбәк алға киткән.
XIX быуат башында Әл Әбү Фәләс тоҡомоноң бер тармағы — Бәни Йосой, Дубайҙа нығынып, 1833 йылға тиклем Әбү-Дәбигә баш булған. 1820 йылдың 8 ғинуарында Дубай һәм башҡа төйәктәр шәйехтәре Британия хөкүмәте менән «Дөйөм диңгеҙ солох килешеүе» төҙөй. 1833 йылда әл Мәҡтүм династияһы Әбү Дәбигә идара итеүҙән баш тартып, Дубайҙы тартҡылашһыҙ ғына үҙ ҡулына ала. Дубай Берләшкән Короллек ҡулы аҫтынан, Ғосман империяһының һөжүмдәренән яҡлау булырына вәғәҙә алып, «Айырым Килешеү» нигеҙендә сыға .
XIX быуатта ҡаланың хәл торошона ике фажиғә ҙур зыян килтерә: 1841 йылда ҡалала таралған сәсәк эпидемияһы кешеләрҙе Дәйрәнән көсығышҡа китергә мәжбүр итә, ә 1894 йылда ут сығып, ҡаланың күп өйҙәре яна. Мәгәр сауҙа өсөн яйлы был урын иғтибарҙы йәлеп итеүҙән туҡтамай. Дубай әмире сит илдәрҙән дә килһендәр өсөн һалымды бик аҙ алдырта. Бигерәк тә ул замандың төп сауҙа үҙәге булған Шәрҡиәнән (Шәрджә) күпләп киләләр.
1940-сы йылдарҙа Дубай бәләкәй генә була әле. Халҡы диңгеҙҙән ынйы сығарып, аҙыҡ-түлеккә алмаштырып йәшәй. Әммә Японияла уны яһалма етештерергә өйрәнгәс тәбиғи ынйыға ихтыяж кәмей. Бөлгөнлөк башлана. Нефть табылыу хәлде үҙгәртә — Дубайҙа халыҡ ишәйә, төҙөлөш ҡыҙа БҒӘ.
Ҡала райондары[үҙгәртергә | вики-тексты үҙгәртергә]
Ҡаланың төп райондары:
- Бар Дубай — тарихи үҙәк;
- Гарденс — йоҡо районы;
- Даунтаун Дубай (Даунтаун) — төҙөлөп ятҡан эш районы;
- Дейра — ҡаланың көнбайыш сауҙа өлөшө;
- Джумейра — яр буйындағы йәшәү урыны;
- Дубай Марина — төҙөлөп ятҡан район;
Ҡәрҙәш ҡалалар[үҙгәртергә | вики-тексты үҙгәртергә]
- Брисбен
- Голд-Кост
- Ереван
- Данди
- Каракас
- Маййндағы Франкфурт
- Сянган
- Гандинагар
- Хайдарабад
- Багдад
- Киш утрауы
- Тегеран
- Барселона
- Гранада
- Астана
- Аҡтау
- Ванкувер
- Гуанчжоу
- Шанхай
- Эль-Кувейт
- Бейрут
- Триполи
- Монтеррей
- Мәскәү
- Дамаск
- Нью-Йорк
- Финикс
- Лос-Анджелес
- Детройт
- Стамбул
- Женева
- Пусан
- Осака
Иҫкәрмәләр[үҙгәртергә | вики-тексты үҙгәртергә]
- ↑ The Government and Politics of the Middle East and North Africa. D Long, B Reich. p.157
Әҙәбиәт[үҙгәртергә | вики-тексты үҙгәртергә]
- The Government and Politics of the Middle East and North Africa. D Long, B Reich. p.157


text:
Өфө йорттарын буяу ярҙамында йылытасаҡтар
Өфөлә буяуға оҡшаған изоляция материалдарын ҡулланыу буйынса эксперимент үткәрелә. Был турала бөгөн баш ҡала хакимиәтендәге оператив кәңәшмәлә Ҡала йәшәйешен тәьмин итеү идаралығы начальнигы Андрей Федосов хәбәр итте.
Уның әйтеүенсә, әлегә эксперимент сифатында юғары технологиялы «АСТРАТЕК» шыйыҡ керамик теплоизоляция материалы менән Зорге урамындағы 49/1 һанлы йорт ҡапланған.
«АСТРАТЕК» — аҡ төҫтәге суспензияға оҡшаған йылылыҡ үткәрмәй торған матдә. Стенаға һөртөлгән буяу кипкәс, 0,5 миллиметрҙан артыҡ булмаған ҡалынлыҡтағы пленка хасил итә. Был материал юғары кимәлдә йылылыҡ һаҡлаясаҡ һәм 15 йыл самаһы хеҙмәт итәсәк. Рәсәй етештереүсеһе менән юғары сифатлы импорт компоненттар нигеҙендә эшләнгән был материалдың сифаты Мәскәүҙә һәм илебеҙҙең тағы бер нисә ҙур ҡалаһында тикшереү үтеп өлгөргән.
Эксперимент уңышлы булһа, «АСТРАТЕК» Өфөлә киң күләмдә файҙаланыла башлаясаҡ.


text:
Фото:
Әсәлек капиталы мөмкинлектәре арта
Фото:
2010 йылдың 28 июлендә Рәсәй Президенты «Рәсәй Федерацияһының айырым закон акттарына үҙгәрештәр индереү һәм әсәлек (ғаилә) капиталы средстволары иҫәбенә бер тапҡыр бирелеүсе түләү башҡарыу тәртибе тураһында»ғы Федераль законына ҡул ҡуйҙы.
Рәсәй Юстиция министрлығының БР буйынса Идаралығынан аңлатыуҙарынса, индерелгән үҙгәрештең асылы шунан ғибәрәт: хәҙер закон әсәлек капиталын ойошма-подрядсыны йәлеп итмәйенсә башҡарылған шәхси төҙөлөшкә йүнәлтергә рөхсәт бирә.
Был иһә, аралашсы ойошма менән подряд килешеүе төҙөмәйенсә, ғаиләнең йортто үҙ аллы төҙөй алыуын аңлата. Торлаҡ йортто реконструкциялауҙы ла хәҙер үҙ көсөң менән үткәрергә рөхсәт ителә.
Бынан тыш, йортҡа хоҡуғығыҙ 2007 йылдың 1 ғинуарынан һуң теркәлгән икән, һеҙгә төҙөлөшкә киткән сығымға компенсация тейешле.
Закон менән йәнә матди средстволар биреү тәртибе лә билдәләнгән: төҙөлөш (реконструкция) башлағас та, тейешле рөхсәт ҡағыҙҙарын тапшырғандан осраҡта, әсәлек капиталының 50 процентынан артмаған сумманы ҡулға алырға мөмкин, ә ҡалған өлөшө алты айҙан һуң биреләсәк.
Әсәлек капиталын ҡулланып һатып алынған (төҙөлгән, реконструкцияланған) торлаҡ бина, милекселәр өлөшө күләмен килешеү буйынса билдәләп, ата-әсәләр һәм балаларҙың уртаҡ милке итеп теркәлә.
Яңы закон кредит средстволарын йәлеп итмәйенсә торлаҡ шарттарын яҡшыртыу, балаларға белем биреү һәм хеҙмәт пенсияһының тупланма өлөшөнә күсереү маҡсатында әсәлек капиталын ҡулланыу өсөн ғариза биреү тәртибенә лә үҙгәрештәр индерҙе.
Хәҙер ғаризаны икенсе йәки киләһе балағыҙҙың өс йәше тулғандан һуң үҙегеҙгә уңайлы ваҡытта тапшырырға мөмкин.
Бынан тыш, өҫтәмә дәүләт ярҙамы сараларына хоҡуғы булған ғаиләләргә 12 мең һум күләмендәге бер тапҡыр бирелеүсе түләү алыу мөмкинлеген Федераль закон 2011 йылдың 1 майына тиклем оҙайтты. Был аҡсаны кисектергеһеҙ ғаилә ихтыяжында ҡулланырға мөмкин.
Шулай уҡ «Граждандар хәле акттары тураһында»ғы Федераль законға ла үҙгәрештәр индерелә. Уларға ярашлы, әгәр бала ғүмеренең беренсе аҙанаһында үлһә, тыуыу тураһында белешмә урынына тыуыу тураһында таныҡлыҡ биреләсәк.
Бындай документ биреү әсәлек капиталы средстволары аласаҡ граждандар һанын арттырасаҡ, тип хәбәр итә юстиция органдары.


text:
БР Дәүләт торлаҡ инспекцияһы Рәсәйҙә иң яҡшыларҙың береһе тип табылды
Рәсәй Федерацияһының Дәүләт торлаҡ инспекцияһы РФ субъекттарындағы дәүләт торлаҡ инспекцияларының 2012 йылғы эшмәкәрлегенә йомғаҡ яһаны.
Башҡортостан Республикаһының Дәүләт торлаҡ инспекцияһы Санкт-Петербург, Мәскәү һәм Мәскәү өлкәһе инспекциялары менән бер рәттән Рәсәйҙең иң яҡшы торлаҡ инспекциялары иҫәбенә инде.
Торлаҡ өлкәһендә хоҡуҡ боҙоуҙарҙы асыҡлау һәм иҫкәртеү, граждандарға торлаҡ һәм коммуналь хеҙмәттәр күрһәткәндә ҡулланыусыларҙың хоҡуҡтарын һаҡлау буйынса торлаҡ фондына тикшереү үткәргән ваҡытта инспекция хеҙмәткәрҙәренең юғары профессионализмы билдәләнгән.
БР Дәүләт торлаҡ инспекцияһы 48500 торлаҡ нормативтарын боҙоу осрағын асыҡлаған, уларҙың 41563-ө, йәғни 85 проценты бөтөрөлгән, ҡалғандары билдәләнгән ваҡытҡа ярашлы контролгә алынған.
Бойороҡтарға ярашлы, идара итеүсе ойошмалар торлаҡ йорттарҙың конструкцияларын һәм инженерлыҡ селтәрҙәрен ремонтлау буйынса 509 миллион һумдан ашыу суммаға эштәр башҡарған.
Билдәләнгән ваҡытта 7400 мөрәжәғәт тикшерелгән һәм тейешле ҡарарҙар ҡабул ителгән, йәнә 2500 мөрәжәғәт тикшереү стадияһында.


text:
Башҡортостанда сәсмә алтын сығарыуға аукцион еңеүсеһе билдәләнде
Башҡортостан Республикаһы буйынса Ер аҫты байлыҡтарын файҙаланыу идаралығы (Башнедра) ағымдағы йылдың ноябрендә Башҡортостан республикаһының Сөләймән майҙансығында һибелмә алтын ятҡылығын геологик яҡтан тикшереү, разведкалау һәм сығарыу маҡсатында ҡаҙылма байлыҡтар менән файҙаланыу хоҡуғына аукцион иғлан итте.
Аукционда ике дәғүәсе ҡатнашты — "Алтын үҙән" алтын йыуыусылар артеле” яуаплылығы сикләнгән йәмғиәте һәм “Алтын үҙән" яуаплылығы сикләнгән йәмғиәте.
Аукционда 1-се номер аҫтында ҡатнашҡан һәм 330000 һум старт иғәнәһе күрһәтелгәндә бер тапҡыр башҡарылыусы 363000 һум күләмендә түләү индерергә әҙер булыуын раҫлаған “Алтын үҙән" алтын йыуыусылар артеле” еңеүсе тип танылды, тип хәбәр иттеләр Башнедранан.


text:
Өфөлә үткән беренсе яҙғы өмәлә 120 меңгә яҡын кеше ҡатнашты
Башҡортостан баш ҡалаһында 14 апрелдә үткән беренсе дөйөм ҡала өмәһендә 120 меңгә яҡын өфөлө ҡатнашты. Йыйылған сүп-сар күләме 6400 кубометрҙан ашыу тәшкил итте.
Экологик өмә ваҡытында 9,9 миллион квадрат метр урам-юл селтәрҙәре, 2,7 миллион квадрат метр ҡала һәм урман парктары, 12,6 миллион квадрат метр квартал араһы һәм өй алды биләмәләре сүп-сарҙан таҙартылды, тип хәбәр итте «Башинформ» агентлығына Өфө Коммуналь хужалыҡ һәм төҙөкләндереү идаралығының производство-техник бүлеге белгесе Игорь Аристов.
Өмә барышында яҡынса 1000 квадрат метр ҡала юлы, 1800 погон метрҙан ашыу ҡойма ремонтланды. Шулай уҡ 340 төп ағас һәм 150 төп ҡыуаҡ ултыртылды.


text:
Башҡортостан предприятиелары «МАКС-2011» X халыҡ-ара авиация-космос салонында ҡатнашасаҡ
16-21 августа Мәскәү эргәһендәге Жуковский ҡалаһында М.М.Громов исемендәге осоу-һынау институты аэродромында «МАКС-2011» X халыҡ-ара авиация-космос салоны үтәсәк.
Ойоштороусылар авиасалон өсөн рекордлы булған 600 мең кешене көтә. Салонға килеүселәр Рәсәй конструкторҙарының өр-яңы эшләнмәләре менән таныша аласаҡ.
«МАКС-2011» авиасалонында 800-ҙән ашыу Рәсәй һәм сит ил етештереү комапаниһының ҡатнашыуы көтөлә, улар 241 һауа судноһын тәҡдим итәсәк.
«Башинформ» алдан хәбәр итеүенсә, «МАКС-2011» күргәҙмәһендә ил авиацияһы һәм оборона сәнәғәте комплексы өсөн продукция етештереүсе Башҡортостан предприятиелары ла ҡатнашасаҡ. Улар араһында — «Өфө моторҙар эшләү производство берекмәһе» асыҡ акционерҙар йәмғиәте, «Кумертау авиация производство предприятиеһы» асыҡ акционерҙар йәмғиәте, «Гидравлика» асыҡ акционерҙар йәмғиәте, «Өфө приборҙар эшләү производство берекмәһе» федераль дәүләт унитар предприятиеһы, «Өфө агрегат производство берекмәһе» асыҡ акционерҙар йәмғиәте һәм башҡалар.
Авиасалон эшендә предприятиеларҙың рәсми делегациялары ҡатнашасаҡ. Авиакосмос сәнәғәтенең яңы эшләнмәләре менән танышыуҙан тыш, улар партнерҙар менән төрлө осрашыу һәм һөйләшеүҙәрҙә, шулай уҡ фәнни конференция һәм симпозиумдарҙа ҡатнашасаҡ.
«МАКС-2011» донъя кимәлендәге мөһим сараға әүереләсәк, тип һыҙыҡ өҫтөнә ала белгестәр.


text:
Республиканың йәш шағирҙарын «Мяуфест 4» фестивале көтә
Республиканың 16-35 йәштәрҙәге шағирҙары «Мяуфест 4» йәштәр шиғриәте фестивалендә ҡатнашыуға саҡырыла. Бәйге М.Аҡмулла исемендәге Башҡорт дәүләт педагогия университеты башланғысы менән ойошторола. Фестивалдә ҡатнашыу өсөн almey@mail.ru электрон адресына заявка һәм шиғырҙар шәлкемен ебәрергә кәрәк.
Беренсе этап 30 мартта 16-19 сәғәттәрҙә БДПУ-ның 3-сө корпусында 401-се бүлмәлә үтә.
Юғарыу уҡыу йортоноң матбуғат үҙәгенән хәбәр итеүҙәренсә, ҡатнашыусыларҙың сығыштары видеоға төшөрөләсәк һәм интернетта урынлаштырыласаҡ. Фестивалдә ситтән тороп ҡатнашырға ла мөмкин. Бының өсөн заявка менән бергә видеоматериал ебәреү мотлаҡ. Икенсе этапта фестиваль йомғаҡтары буйынса йыйынтыҡ презентацияһы үткәреләсәк һәм еңеүселәр тәбрикләнәсәк. Аҙаҡҡы этапта еңеүселәрҙең сығыштары көтөлә.
Быйыл шулай уҡ «Ҡунаҡсыллыҡ» номинацияһы иғлан ителде. Ул Өфө ресторандарының береһе менән берлектә үткәрелә. Еңеүселәргә ресторанға барыуға сертификаттар тапшырыласаҡ. Номинацила ҡатнашыу өсөн шиғырҙа «ҡунаҡтар», «ресторан», «көн һайын» һүҙҙәрен ҡулланыу шарт. Шиғри әҫәрҙәр 20 апрелгә тиклем ҡабул ителә.
Жюри составында – Мәскәү, Санкт-Петербург, Һамар, Пенза һәм Өфө ҡалаларының әҙәби берләшмәләре ағзалары.


text:
Фото:
ШОС саммиттары алдынан Өфөлә терроризмға ҡаршы хәрәкәткә айырыуса иғтибар бүленә
Фото:
ӨФӨ, 2015 йыл, 17 июнь. /«Башинформ» мәғлүмәт агентлығы, Арина Рәхимҡолова/.
Шанхай хеҙмәттәшлек ойошмаһы ағзалары булған дәүләт башлыҡтары Советының ултырышын үткәреү алдынан Өфөлә террорға ҡаршы комиссиялар һәм оператив штабтарға айырыуса ҙур яуаплылыҡ йөкмәтелә. Был хаҡта Милли террорға ҡаршы комитет һәм Федераль оператив штабтың берлектәге ултырышында Милли террорға ҡаршы комитет рәйесе, Рәсәй Федераль хәүефһеҙлек хеҙмәте директоры Александр Бортников белдерҙе.
Тикшереүҙә Рәсәй Президентының Волга буйы федераль округындағы тулы хоҡуҡлы вәкиле Михаил Бабич, Рәсәй Президентының башҡа федераль округтарҙағы тулы хоҡуҡлы вәкилдәре, Башҡортостан, Татарстан һәм Сыуашстан башлыҡтары, шулай уҡ федераль башҡарма власть органдарының яуаплы хеҙмәткәрҙәре, хоҡуҡ һаҡлау органдары һәм махсус хеҙмәттәрҙең вәкилдәре ҡатнашты. Йыйылыусылар мөһим халыҡ-ара саралар уҙғарыласаҡ объекттарҙа һәм халыҡ күп йөрөгән урындарҙа хәүефһеҙлекте тәьмин итеү өлкәһендә Волга буйы федераль округы субъекттарында террорға ҡаршы комиссия һәм оператив штабтарҙың эшмәкәрлеген ойоштороу мәсьәләләрен ҡараны.
Милли террорға ҡаршы комитет рәйесе үҙ сығышында терроризмға һәм экстремизмға ҡаршы тороу округта власть органдары эшмәкәрлегенең өҫтөнлөклө йүнәлештәренең береһе булыуына иғтибар итте. 2014 йылдан алып бөгөнгө көнгә тиклем әүҙем иҫкәртеү эштәре алып барыу һөҙөмтәһендә төбәктә бер генә терракт та булманы һәм террор йүнәлешендәге биш енәйәткә юл ҡуйылманы.
Быйыл февралдә Өфөлә һәм Башҡортостандың башҡа тораҡ пункттарында «Хизб ут-Тәхрир әл-Ислами» ойошмаһының 23 ағзаһы ҡулға алынды. Үткән йылдың октябрендә «Ислам дәүләте» халыҡ-ара террор ойошмаһында торған ике кеше енәйәт яуаплылығына тарттырылды һәм 11 һәм 12 йылға иректәренән мәхрүм ителде. Улар Киров өлкәһендәге химик ҡоралды һаҡлау һәм юҡ итеү объектында теракт эшләргә йыйынған. 2014 йылда хоҡуҡ һаҡлау органдары округта ҡорал, боприпастар һаҡланған ете урынды асыҡлаған.
Бынан тыш, ултырышта ҡоралдарҙың, боеприпастарҙың һәм шартлатҡыс матдәләрҙең законһыҙ әйләнешенә ҡаршы тороу, шулай уҡ мөһим һәм хәүефле объекттарҙың террорға ҡаршы хәүефһеҙлеген тәьмин итеү буйынса саралар тураһында Комитет ҡабул иткән ҡарарҙарҙы ғәмәлгә ашырыу мәсьәләләре ҡаралды.


text:
Башҡортостан «Оло Волга» проектында ҡатнашыусы төбәктәр иҫәбенә инде
«Оло Волга» туристик бренды Волга йылғаһы ағып ятҡан Рәсәй Федерацияһы төбәктәрен берләштерә. 2008 йылда Ульяновск, Һамар өлкәләре һәм Татарстан Республикаһы араһында туризм өлкәһендә хеҙмәттәшлек итеү тураһында килешеүгә ҡул ҡуйылғайны. 2009 йылда килешеүгә Сыуашстан Республикаһы һәм Мари Иле, Һарытау, Пенза һәм Нижегород өлкәләре ҡушылды. Социаль туризм мәсьәләләре буйынса Бөтә Рәсәй форумы (2011 йылдың 15-16 декабре) сиктәрендә килешеүҙә ҡатнашыусылар исемлегенә Башҡортостан Республикаһы ла ҡушылды.
Был өлкәлә хеҙмәттәшлек итеү төбәктә круиз туризмын үҫтереүгә, күрше өлкәләрҙән килеүсе туристар һанын арттырыуға, өҫтәмә туристик маршруттар булдырыуға булышлыҡ итәсәк. Килешеү республиканың Ағиҙел һәм Кама йылғалары буйында урынлашҡан ҡалаларына туристик өлкәне һәм ғөмүмән иҡтисадты үҫтереү өсөн өҫтәмә мөмкинлектәр асасаҡ. Был тәү сиратта Өфө, Бөрө ҡалаларына, Николо-Березовка ауылына ҡағыла, тип хәбәр итә Башҡортостан Республикаһының Эшҡыуарлыҡ һәм туризм буйынса дәүләт комитеты матбуғат хеҙмәте.


text:
«БР Мәктәпкәсә белем биреү ойошмаһы етәксеһе-2014» конкурсында Гран-прины Стәрлетамаҡ мөдире яуланы
ӨФӨ, 2014 йыл, 15 сентябрь. /«Башинформ» мәғлүмәт агентлығы, Эльмира Сабирова/.
«Мәктәпкәсә белем биреү ойошмаһы етәксеһе-2014» республика конкурсында Гран-прины Стәрлетамаҡтан 21-се балалар баҡсаһы мөдире Марина Сәлимова яуланы.
БР Мәғарифты үҫтереү институтында уҙған, ярышта муниципаль (район, ҡала) этап еңеүселәре һәм призерҙары ҡатнашты. Беренсе тур сиктәрендә конкурста ҡатнашыусылар «Мин — яңы мәғлүмәт етәксеһе» үҙ презентацияларын күрһәтте, артабан улар үҙҙәренең идара итеү эшмәкәрлеге проекттарын яҡланы. Һуңғы өсөнсө турға 10 етәксе – Өфө, Стәрлетамаҡ, Салауат, Сибай, Нефтекама, Архангель, Ҡырмыҫҡалы, Краснокама, Хәйбулла райондары вәкилдәре сыҡты. Финалсылар мәктәпкәсә учреждение менән идара итеү технологияларын күрһәтеп оҫталыҡ класын бирҙе.
БР мәғариф министры урынбаҫары Владимир Аристархов рәйеслегендәге жюри конкурстың темаға ярашлы һәм уның төшөнсәһенең ҡулайлы булыуын; мәктәпкәсә белем биреү системаһы өсөн тәрәнлеген һәм идара итеү ҡиммәтен; белдеклелекте; үҙенсәлеклеген һәм ижади ҡарашын; аудитория менән эш итеүҙе; эшлекле сифаттарҙы һәм профессиональ мәҙәниәтте баһаланы.
Конкурс һөҙөмтәһе буйынса Гран-прины яулаусынан тыш, еңеүселәр ҙә иғлан ителде. Беренсе урынды Салауаттан 47-се ҡатнаш төрҙәге балалар баҡсаһы мөдире Ирина Климкова, икенсене Сибайҙан уның хеҙмәттәше, Баланы үҫтереү үҙәге – «Аленушка» балалар баҡсаһы етәксеһе Сажиҙә Хоҙайбирҙина, өсөнсөнө Краснокама районының Николо-Березовка ауылындағы «Ҡайынҡай» 1-се балалар баҡсаһы мөдире Альбина Мулюкова яуланы.
Шулай уҡ номинацияларҙа еңеүселәрҙең һәм лауреаттарҙың исемдәре аталды.
Конкурстың ойоштороусылары – БР Мәғариф министрлығы, БР Мәғарифты үҫтереү институты, РФ Халыҡ мәғарифы һәм фән хеҙмәткәрҙәре профсоюзының Башҡортостан республика ойошмаһы.


text:
Башҡортостан райондары социаль торлаҡ төҙөүгә әүҙем тотондо
Башҡортостанда торлаҡҡа мохтаж һәм уны алыуға сиратта торған 70 меңдән ашыу граждан иҫәпләнә. Шуларҙың 42 меңдән ашыуы төрлө федераль һәм республика программалары буйынса дәүләт ярҙамы алыуға хоҡуҡлы. Был турала республика Хөкүмәте ултырышында БР Төҙөлөш һәм архитектура буйынса дәүләт комитеты рәйесе Хәлит Мәхмүтов хәбәр итте.
Былтыр йәмғеһе 3300 кеше өс миллиард һумдан ашыу суммаға дәүләт ярҙамы алған. Быйыл 3,5 миллиард һум күләмендә аҡса бүленеүе көтөлә. Был 5200-ҙән ашыу гражданға торлаҡ шарттарын яҡшыртырға мөмкинлек бирәсәк.
— Бөгөнгө көндә 22 муниципаль берәмектә социаль торлаҡ төҙөүгә әүҙем тотондолар, — тине Хәлит Мәхмүтов. – Билдәләнгән бурыстарҙы хәл итеүҙә Бөрө, Туймазы, Архангел, Баймаҡ, Баҡалы һәм Өфө райондары алға киткән. Ҡалаларҙан Күмертауҙы, Салауатты, Сибай, Нефтекама һәм Стәрлетамаҡты айырып билдәләргә мөмкин. Уларҙың ҡайһы берәүҙәрендә йорт нигеҙен һалыу һәм кирбестән стеналарын күтәреү эштәре алып барыла.
Комитет рәйесе йәнә, Өфөгә социаль торлаҡ төҙөү күләмен арттырырға кәрәк, тип билдәләне. Шул уҡ ваҡытта Бөрөлә торлаҡ сертификаттары буйынса фатирҙар һатыла башлаған да инде. Ошо уҡ мәлдә ун районда был мәсьәлә буйынса аныҡлыҡ юҡ, йорт проекттары ла юҡ, төҙөлөш майҙандарын инженерлыҡ инфраструктураһы объекттары менән тәьмин итеү мәсьәләһе хәл ителмәгән.
Әҙер инженерлыҡ инфраструктураһы булған майҙандар исемлеге әҙерләнеп бөткән тиерлек. Бөгөн 40 муниципаль берәмектәге 48 участкала йорттар күтәреүҙе бары БР Социаль торлаҡ төҙөү фонды аша тормошҡа ашырыу планлаштырыла. Уларҙың күбеһендә подрядсылар билдәләнгән дә инде. 27 майҙанда эштәр башланған.
— Социаль торлаҡ төҙөү фонды менән берлектә быйыл 40 мең квадрат метр самаһы торлаҡ төҙөү планлаштырыла. Бынан тыш, муниципаль район хакимиәттәре менән йәлеп ителгән средстволар иҫәбенә 35 мең квадрат метрға яҡын торлаҡ төҙөләсәк, ә ауылды социаль үҫтереү программаһы сиктәрендә өҫтәп 22 мең квадрат метр торлаҡ төҙөү планлаштырыла, — тип билдәләне Хәлит Мәхмүтов.


text:
18 апрелдә республика халҡы «Тоталь диктант» яҙасаҡ
ӨФӨ, 2015 йыл, 5 февраль. /«Башинформ» мәғлүмәт агентлығы, Гөлфиә Акулова/.
Өфөлә йыл да үткәрелгән мәғариф акцияһы штабында «Тоталь диктант» яҙыуға әҙерлек эштәре башланды. «Тоталь диктант» — уҡый-яҙа белеүҙе күтәреүгә һәм яҙыу мәҙәнилеген үҫтереүгә йүнәлтелгән халыҡ-ара акция.
Үҙҙәрен һынап ҡарарға теләүселәр 18 апрелдә акцияға ҡушыла ала. Өфөлә акция өс майҙансыҡта — Башҡорт дәүләт университетында (Зәки Вәлиди урамы, 32); Өфө дәүләт авиация техник университетында (К.Маркс урамы, 12); ВЭГУ академияһында (М.Рыльский урамы, 9/1) үтә.
Ойоштороусылар ирекмәндәрҙе, студенттарҙы, журналистарҙы, уҡытыусыларҙы сараны үткәреүҙә ярҙам итеүҙәрен һорай. Бының өсөн «Бәйләнештә» селтәрендәге «Тоталь диктант» төркөмөндә теркәлергә мөмкин.
2014 йылда акцияла баш ҡаланың 1031 кешеһе ҡатнашты, 41-е «бишле» алды. Диктантты шулай уҡ Салауат, Сибай, Белорет, Стәрлетамаҡ, Нефтекама ҡалаларында һәм Әлшәй районының Раевка ҡасабаһында йәшәүселәр ҙә яҙҙы.


text:
Башҡортостанға “Родина” журналы делегацияһы килә
Башҡортостан Республикаһына “Родина” журналының редакция коллегияһы эш сәфәре менән килә. Делегация составында “Родина “ журналы редакцияһы” генераль директоры Виталий Зубкевич, уның урынбаҫары Владимир Иванов, яҙыусы Лев Аннинский, журналдың дин тарихтары бүлеге мөхәррире, “Көнүҙәк прогноздар хәбәрҙәре” шеф-редакторы Сергей Антоненко.
Делегация беҙҙең республикала өс көн буласаҡ һәм был ваҡыт эсендә улар бер нисә мәҙәни һәм фәнни сараларҙа ҡатнашырға ниәтләй. Мәҫәлән, шаршамбы көнө журнал вәкилдәре ҡатнашлығында дүрт “түңәрәк өҫтәл “ ойоштороласаҡ. Уларҙың икәүһе БР Милли музейында “Башҡортостандың Рәсәй составына үҙ ирке менән ҡушылған төбәк булараҡ үҫеше” һәм “Башҡортостан территорияһында ойошторолған хәрби ғәскәрҙәрҙең 1812 һәм 1941- 1945 йылдарҙағы Ватан һуғыштарында ҡатнашыуы” темаларына үтәсәк.
Кесаҙна журнал вәкилдәре БР Археология һәм этнография музейында буласаҡ, Башҡорт дәүләт университеты, Башҡорт дәүләт педагогия университетының гуманитар факультеттары , Стәрлетамаҡ, Бөрө ҡалаларының гуманитар вуздары студенттары менән осрашасаҡ.
Йома көндө делегация Ҡорбан байрамында ҡатнашасаҡ һәм Ғафури районына юлланасаҡ.
Өс көнлөк эш сәфәренең һөҙөмтәһе – журнал биттәрендә Башҡортостан тураһында махсус сығарылыш. Журнал редакцияһы республика территорияһындағы үҙенсәлекле археологик урындарға, башҡорттарҙың рухи һәм матди мәҙәниәтенә, Рәсәй составына башҡорттарҙың тарихи инеүенә һәм республиканың бөгөнгө мәҙәни һәм иҡтисади ҡаҙаныштарына айырыуса ныҡ иғтибар бирмәксе.
“Родина “ журналы бөгөн – иң эре федераль баҫмаларҙың береһе, Уның биттәрендә илебеҙҙең, уның халыҡтарының тарихы һәм мәҙәниәте ентекле һәм киң яҡтыртыла.


text:
Рөстәм Хәмитов: «Беҙгә ағас эшкәртеү өлкәһен үҫтерергә кәрәк»
17 октябрҙә Өфөлә ағас материалдарҙы дәүләт иҫәпкә алыу системаһына арналған Бөтә Рәсәй конференцияһы үтә.
Әлеге ваҡытта урман хужалығын, шулай уҡ ағас әҙерләү һәм эшкәртеү буйынса урман сәнәғәте предприятиеларын үҙ эсенә алған илдең урман комплексында ағас материалдарҙы дәүләт иҫәпкә алыу системаһы юҡ. Был дәүләт һәм шулай уҡ бизнес өсөн кире һөҙөмтәләргә килтерә, тине конференцияла Федераль урман хужалығы агентлығы башлығы Виктор Масляков. Уның менән Башҡортостан Президенты Рөстәм Хәмитов та килешә.
— Урман – бик мөһим стратегик ресурс, ә урман хужалығы – Рәсәй иҡтисадының иң перспективалы өлкәләренең береһе, — тип билдәләне бөгөн бөтә Рәсәй конференцияһында республика башлығы.
Рөстәм Хәмитов фекеренсә, урман комплексының мөмкинлектәре әлеге ваҡытта тулы кимәлендә ҡулланылмай. Хәлде үҙгәртер өсөн, производствоны яңыртыу, тәбиғәт ресурстарын рациональ файҙаланыу, шул иҫәптән ағасты тәрән эшкәртеү талап ителә.
Төбәк башлығы хәбәр итеүенсә, әлеге ваҡытта Рәсәйҙән, шул иҫәптән Башҡортостандан сит илгә күпселек йәһәттән эшкәртелмәгән ағас сығарыла. Уның урынына ил әҙер изделиелар ала. Шуға күрә алынған табыштың ғәйәт ҙур өлөшө Рәсәй ағасын эшкәрткән сит ил компанияларында ҡала.
— Беҙгә ағас эшкәртеү өлкәһен үҫтерергә, ағас эшкәрткән ҙур производстволар барлыҡҡа килһен өсөн шарттар булдырырға кәрәк, — тине Башҡортостан Президенты.
Kronospan предприятиеһы бындай производстволарҙың береһе буласаҡ. Иҫегеҙгә төшөрәбеҙ, 17 августа Республика йортонда Башҡортостан Президенты Рөстәм Хәмитов Kronospan Holdings East Ltd компаниялар төркөмө башлығы Питер Кайндл менән ағас эшкәртеү һәм төҙөлөш материалдарын етештереү буйынса республикала ҙур предприятие төҙөү тураһында килешеүгә ҡул ҡуйғайны.
Яңы производство Башҡортостандың Өфө районында урынлашасаҡ һәм 2014 йылда продукция етештерә башлаясаҡ. Проекттың дөйөм хаҡы яҡынса 15 миллиард һум тәшкил итәсәк.
— Беҙгә урман хужалығының яңы моделе кәрәк. Ул ғәҙел һәм асыҡ булырға тейеш. Конференция унда ҡатнашыусылар өсөн файҙалы булыр, тип ышанам. Ә беҙ, үҙ сиратыбыҙҙа, Федераль урман хужалығы агентлығы менән артабан да хеҙмәттәшлек итергә әҙер, — тип һыҙыҡ өҫтөнә алды Рөстәм Хәмитов.


text:
Етем балалар «Үҙ йортом» программаһы сиктәрендә торлаҡ менән тәьмин ителәсәк
Башҡортостанда үҙенә тәғәйен йорто булмаған етемдәр һәм ата-әсә ҡарауынан мәхрүм ҡалған балалар торлаҡ менән тәьмин ителәсәк. 2007–2010 йылдарҙа Башҡортостан Республикаһында аҙ ҡатлы торлаҡ төҙөлөшөн үҫтереү маҡсатындағы “Үҙ йортом” республика программаһы сиктәрендә улар фатир мәсьәләһен хәл итә аласаҡ. Быға республика бюджетынан 30 миллион һум аҡса бүлеү ҡаралған. Әйткәндәй, БР Мәғариф министрлығы мәғлүмәттәренә ҡарағанда, бөгөн граждандарҙың ошо категорияһынан 3 меңдән ашыу кеше торлаҡҡа мохтаж.
Шулай уҡ БР Хөкүмәтенең “Етем һәм ата-әсә ҡарауынан ҡалған балаларҙың хоҡуҡтарын һәм законлы мәнфәғәттәрен яҡлау өлкәһендә республика башҡарма власть органдарының ведомство-ара эшмәкәрлеген камиллаштырыу тураһында” ҡарары сиктәрендә БР Мәғариф министрлығы БР Хеҙмәт һәм халыҡты социаль яҡлау министрлығы менән берлектә 2011–2015 йылдарға балалар йорттарынан сыҡҡан һәм сит ғаиләлә тәрбиәләнгән балаларға булышлыҡ итеү буйынса республика программаһын эшләне. Ошо маҡсатта был категорияға ҡараған балаларҙың төбәк мәғлүмәт банкыһы булдырыла.
Урындарҙа ла етемдәр хаҡында хәстәрлек күрәсәктәр. Район һәм ҡала хакимиәттәре башлыҡтарына 18–23 йәштәге етем һәм ата-әсә ҡарауынан мәхрүм ҡалған балаларға белем алыуға, торлаҡҡа, медицина ярҙамына, матди ярҙамға, ялға, эшкә урынлашыуға закон менән нығытылған хоҡуҡтарын тормошҡа ашырыуҙа төрлө яҡлап ярҙам күрһәтергә тәҡдим ителде.


text:
Башҡортостан депутаттары алкоголь һатыуҙы сикләү тураһында закон проектын ҡарай
Башҡортостан депутаттары алкоголь һатыуҙы сикләү тураһында закон проектын ҡарай.
Унда «Һуңғы ҡыңғырау» көнөндә, шулай уҡ кафе һәм ресторандарҙан тыш, күп фатирлы йорттарҙа урынлашҡан йәмәғәт туҡланыуы предприятиеларында алкоголь һатыуҙы тыйыу күҙ уңында тотола. Закон проектын республика Прокуроры индергән. Документҡа ярашлы, 2016 йылдың беренсе кварталында үҫмерҙәр ҡатнашлығындағы һәр дүртенсе енәйәт эскән килеш ҡылынған.


text:
Өфөлә сыр етештереүселәр диплом алды
Өфөлә сыр етештереүселәр диплом алды.
Сыр мәктәбе аграр университетта быйыл сентябрҙә асылғайны. Ун бер кеше рикотта, моцарелла һәм пармезан эшләргә өйрәнде. Ошо биш литр һөт 12 сәғәттән моцареллаға әйләнә. Ысын, башҡорт моцареллаһына, тип өҫтәй Регина Шамахмәдова. Хәҙер уның сыр етештереүсе дипломы бар. Сыр етешетереүгә иғтибарҙың артыуын санкциялар менән аңлаталар. Эшҡыуарҙар һатыуҙа кәмегән ризыҡты үҙебеҙҙә етештерергә ниәтләй. Аграр университетта сыр эшләүселәр мәктәбенең асылыуы ла тормош талабы. Сыр мәктәбен тамамлағандар яңы һөнәрен Башҡортостандың төрлө төбәктәрендә файҙаланырға йыйына. Баймаҡ районы Темәс ауылында үҙ хужалығында етештерелгән һөттө эшкәртеү теләге Финзиә Байраҡаеваны сыр эшләп ҡарарға этәрә. Хәҙер ул ун төрлө сыр рецептын белә һәм белемен ғәмәлдә ҡулланырға ашыға. Сыр мәктәбендә танышҡан белгестәр бер-береһе менән бәйләнеште артабан нығытырға килешкән. Уларҙың маҡсаты – баҙарҙы сифатлы башҡорт сыры менән байытыу. Уның хаҡы ла сит ил өлгөләренән арзаныраҡ. Республика етәкселеге ярҙам итергә әҙер. Сыр етештереү мөмкинлектәре кесе эшҡыуарлыҡтан башлап эре предприятие етәкселәренә тиклем күптәрҙе ҡыҙыҡһындыра. Шуға сыр эшләүселәр мәктәбе яңы уҡыусылар йыйыу тураһында иғлан итә. Был белгестәргә бөгөн ихтыяж ҙур.


text:
Өфөнөң Калинин һәм Совет райондары «уйнарға» ярата
Калинин һәм Совет райондары Өфөлә иң ныҡ “уйнарға” яратыусылар булып сыҡты. Уларҙың территорияһында 15 законһыҙ эш итеүсе ҡомарлы уйындар салоны барлығы асыҡланған. Был турала ҡала хакимиәтендә үткән оператив кәңәшмәлә уның башлығы Павел Качкаев хәбәр итте.
Павел Качкаевтың әйтеүенсә, тыйылған уйын йорттары эшмәкәрлеге һаман да Өфө муниципалитеты өсөн баш ауырыуы булып ҡала. Дүрт махсус зонанан тыш, уйын бизнесының Рәсәйҙең бөтә территорияһында тыйылыуына ҡарамаҫтан, ғәҙел булмаған юл менән еңел аҡса табырға тырышыусылар кәмемәй. Шул уҡ мәлдә Өфөлә уйын йорттары кәмеү генә түгел, арта бара. Миҫал өсөн, әгәр март башында республиканың баш ҡалаһы биләмәһендә бындай 55 салон барлығы асыҡланһа, хәҙер улар 57-гә еткән. Ә бер аҙна самаһы элек бөтөнләй 58 ине. Бер клуб ябылды. Ләкин эшмәкәрлеге законһыҙ булғанға түгел, ә техник сәбәптәр арҡаһында, һәм ул эшен бер-ике аҙнанан һуң ҡайтанан башларға иҫәп тота.
Иҫегеҙгә төшөрәбеҙ, “Уйын бизнесын көйләү тураһында” Федераль закон уҙған йылдың 1 июлендә көсөнә инде. Был законға ярашлы, махсус бүленгән дүрт зонанан тыш (Приморьела, Алтай крайында, Калининград өлкәһендә, шулай уҡ Краснодар крайы менән Ростов өлкәһе сигендә), уйын бизнесы Рәсәйҙең бөтә территорияһында ла тыйылған.


text:
Дубайға рейс Өфөлә бер тәүлеккә тотҡарланды
Өфө аэропортында Flydubai Әмирлектәр авиакомпанияһының FZ-940 рейсы бер тәүлектән ашыуға тотҡарланды.
Самолет расписание буйынса һауаға күтәрелде, әммә тиҙҙән экипаж командиры диспетчерҙарҙан кире ултырыуға рөхсәт һораны. Самолет Өфө аэропортына киренән ултырҙы, һәм бөтә пассажирҙар транзит зонаһына ҡайтты.
Ҡайтанан осоуҙы кисектерә килделәр, һәм һауа судноһының осоуын иртәгәһе көнгә (28 ноябрь) иртәнге сәғәт 9-ға тәғәйенләгәс кенә, пассажирҙарҙы паспорт контроле үтергә саҡырҙылар.
Әммә иртәнсәк осоу ҙа кисектерелде, рейс тәүҙә көндөҙгө ваҡытҡа, һуңынан кискә тәғәйенләнде. Аэропортта самолетты тотҡарлауҙың рәсми сәбәбен әйтеүҙән баш тарттылар.
Flydubai компанияһының Башҡортостан вәкиллегендә хәбәр итеүҙәренсә, Федераль авиация ҡағиҙәләренең бөтә талаптары үтәлде: тотҡарланған рейс пассажирҙарына эҫе аш һәм ҡунаҡхана бүлмәһендә йоҡлатыу тәҡдим ителде. Борт кесе йома көнө 17 сәғәт 36 минутта ғына һауаға күтәрелде һәм Өфө ваҡыты менән 22 сәғәт 22 минутта Дубай аэропортына имен-аман ултырҙы.


text:
Башҡортостанда 2020 йылда үтәсәк Бөтә донъя фольклориадаһына әҙерлек башланды Фото: Башҡортостан Тулы хоҡуҡлы вәкиллегенең матбуғат хеҙмәте
Башҡортостанда 2020 йылда үтәсәк Бөтә донъя фольклориадаһына әҙерлек башланды
Башҡортостанда 2020 йылда үтәсәк Бөтә донъя фольклориадаһына әҙерлек башланды Фото: Башҡортостан Тулы хоҡуҡлы вәкиллегенең матбуғат хеҙмәте
ӨФӨ, 2016 йыл, 10 июнь. /«Башинформ» мәғлүмәт агентлығы, Ғәлиә Нәбиева/.
Башҡортостанда халыҡ-ара форумдар һәм саммиттар уҙғарыуҙың ыңғай тәжрибәһен иҫәпкә алып, 2020 йылда үтәсәк Бөтә донъя фольклориадаһына әҙерлек башланды. Был хаҡта Рәсәй халыҡтары ассамблеяһы Советы президиумының киңәйтелгән ултырышында Башҡортостан халыҡтары ассамблеяһы етәксеһе Зөһрә Рәхмәтуллина һөйләне. Сара Башҡортостандың Рәсәй Президенты ҡарамағындағы Тулы хоҡуҡлы вәкиллегендә үтте. Парламентарий ойошманың күп милләтле йәмғиәттә мәҙәниәттәр диалогын нығытыуҙағы ролен билдәләне.
Ултырышта ассамблеяның һәм уның төбәк бүлексәләренең эшмәкәрлеген әүҙемләштереүгә йүнәлтелгән ойоштороу мәсьәләләре ҡаралды, Ғилми-эксперт советы составы һәм төбәк бүлексәләрендә ошондай советтар булдырыу мөмкинлектәре раҫланды.
Рәсәй халыҡтары ассамблеяһы илдә милләт-ара мөнәсәбәттәрҙе көйләү буйынса әүҙем эш алып бара, һәм ултырыш барышында Рәсәй Президентының «Милләттәр берҙәмлеген нығытыуға индергән өлөш өсөн» премияһына дәғүәселәр тикшерелде. Шулай уҡ Түбәнге Новгород ҡалаһында «Рәсәй халыҡтары конгресын» ойоштороу мәсьәләләре ҡаралды. Унда илдәге күп һанлы халыҡтарҙың мөһим этномәҙәни үҫеш проблемалары тикшерелә.


text:
Башҡортостан Президентының һәм Хөкүмәтенең БР Дәүләт Йыйылышындағы тулы хоҡуҡлы вәкилдәре билдәләнде
Башҡортостан Президентының матбуғат хеҙмәте төбәк башлығының 2010 йылдың 6 сентябрендәге Указдарын киң йәмәғәтселеккә еткерҙе. Уларҙа Рөстәм Хәмитов БР Дәүләт Йыйылышы – Ҡоролтайҙағы тулы хоҡуҡлы вәкилдәрен раҫлай.
Альбина Рауил ҡыҙы Воробьева, Башҡортостан Президенты Хакимиәтенең Дәүләт-хоҡуҡ идаралығы начальнигы, Башҡортостан Республикаһы Президентының БР Дәүләт Йыйылышы – Ҡоролтайҙағы тулы хоҡуҡлы вәкиле итеп тәғәйенләнде.
Александр Владимирович Лихачев, Башҡортостан Республикаһы Хөкүмәте Аппараты Етәксеһе урынбаҫары, Башҡортостан Республикаһы Хөкүмәтенең БР Дәүләт Йыйылышы – Ҡоролтайҙағы тулы хоҡуҡлы вәкиле итеп тәғәйенләнде.
Указдар ҡул ҡуйған көндән көсөнә инә.


text:
Күгәрсен районында район суды бинаһы реставрацияланған
Мораҡ ауылында реконструкциянан һуң Күгәрсен район суды бинаһы асылды. Тантаналы сарала БР Юғары суды рәйесе Михаил Тарасенко хеҙмәттәштәрен ҡотлап, уларға уңышлы эшләүҙәрен теләне:
— Хәҙер Күгәрсен суды бинаһы район үҙәгенең биҙәге булыуҙан тыш, Рәсәйҙең суд системаһын билдәләүсе йортҡа ла әүереләсәк. Уңайлы шарттар булдырыу граждандар хоҡуҡтарын һәм законлы мәнфәғәттәрен һөҙөмтәлерәк яҡлауға булышлыҡ итә.
Төҙөүселәр үҙенең эшен ике айҙан да кәмерәк ваҡытта башҡарып сыҡҡан. Объектты реконструкциялауға федераль бюджет 12 миллион һум самаһы аҡса бүлгән. Хәҙер бина тейешле талаптарға яуап бирә, бында судьялар һәм аппарат хеҙмәткәрҙәре өсөн бөтә шарттар ҙа булдырылған.
— Күгәрсен район судының яңыртылған бинаһына газ, коммуникациялар үткәрелгән, үҙенең ҡаҙанлығы бар. Судьялар һәм хеҙмәткәрҙәр кабинеттары компьютерҙар һәм кәрәкле мебель менән йыһазландырылған. Судта психологик көсөргәнешлектән арыныу бүлмәһе лә бар. Килеүселәр өсөн ҡабул итеү бүлмәһе ойошторолған, — тип хәбәр итте Башҡортостандың Юғары судының матбуғат секретары Елена Макушина.


text:
«Башинформ» агентлығы хеҙмәткәрҙәре Ғәҙәттән тыш хәлдәр министрлығы миҙалдары менән бүләкләндеФото: Ғәҙәттән тыш хәлдәр министрлығы
«Башинформ» агентлығы хеҙмәткәрҙәре Ғәҙәттән тыш хәлдәр министрлығы миҙалдары менән бүләкләнде
«Башинформ» агентлығы хеҙмәткәрҙәре Ғәҙәттән тыш хәлдәр министрлығы миҙалдары менән бүләкләндеФото: Ғәҙәттән тыш хәлдәр министрлығы
Һөнәри байрамдары алдынан РФ Ғәҙәттән тыш хәлдәр министрлығының БР буйынса Баш идаралығы хеҙмәткәрҙәре уҙып барған йылға йомғаҡтар яһаны. Дөйөм алғанда ведомство эшмәкәрлеге ыңғай баһалана, тип белдерҙе Идаралыҡ начальнигы Валерий Хисаметдинов. 2011 йылда бер нисә ҙур фажиғә булды. 22 ғинуарҙа яңы асылған «Европа» сауҙа үҙәге янды. 26 майҙа Иглин районының Урман ауылы янындағы хәрби часта боеприпастар келәте шартланы. Нефть эшкәртеү заводтарында бер нисә ғәҙәттән тыш хәл булды, тимер юлда яғыулыҡ ҡойолған цистерналар ауҙы, һәүәҫкәрҙәр экипажы менән Ка-26 вертолеты ҡоланы. «Ғәҙәттән тыш хәлдәр министрлығы хеҙмәткәрҙәренең көйлө эшләүе арҡаһында ғәҙәттән тыш хәлдәрҙе һәм уларҙың эҙемтәләрен ҡыҫҡа арала бөтөрөп, зыянды кәметә алдыҡ», — тине эске хеҙмәт полковнигы.
2011 йылдың 11 айында РФ Ғәҙәттән тыш хәлдәр министрлығының Башҡортостан бүлексәһе янғын һүндереүселәре 4018 янғынды һүндергән. Быйыл республикала 119 ирекле янғын һүндереүселәр бригадаһы ойошторолған, хәҙер иһә уларҙың иҫәбе 137-гә еткән. Киләһе йылда тағы 127 бригада булдырыласаҡ, шулай итеп, республикалағы бөтә тораҡ пункттар ҙа, шул иҫәтән иң төпкөлдәре лә, янғындарҙан һаҡланыу өсөн ярҙам аласаҡ.
— Һыу объекттарындағы хәлдәр ҙә контролдә тотола. Һыу инеү миҙгелендә асылған пляждар иҫәбе буйынса республика Волга буйы федераль округында икенсе урында тора. Ағымдағы йылда һыуҙа 125 кеше һәләк булған, былтырғыға ҡарағанда был алты процентҡа кәмерәк, — тип хәбәр итте Валерий Хисаметдинов. Кәңәшмәне йомғаҡлап, республикалағы Ғәҙәттән тыш хәлдәр министрлығы етәксеһе ҙур эш күрһәткән ҡотҡарыусыларға наградалар һәм ҡиммәтле бүләктәр тапшырҙы. Улар иҫәбендә «Башинформ» агентлығы хеҙмәткәрҙәре — фоторепортер Олег Яровиков менән телеоператор Ринат Исҡужин да бүләкләнде, уларға «Ҡотҡарыусылар эшен пропагандалағаны өсөн» миҙалы тапшырылды. Рәсәй Ғәҙәттән тыш хәлдәр министрлығы уларҙың Урмандағы оператив эштәрҙе яҡтыртыуҙағы эшмәкәрлеген баһаланы. Репортерҙар һәләкәт зонаһына тәүгеләрҙән булып барып, ундағы хәл-ваҡиғаларҙы, ҡотҡарыусылар һәм полиция хеҙмәткәрҙәре эшмәкәрлеген документаль яҙмаға төшөрҙө.


text:
Салауат Ғайсин: Мөрәжәғәтнамә тормошобоҙҙоң бөтә өлкәләренә ҡағыла
— Мөрәжәғәтнамә-2009 — бик уникаль, әһәмиәтле һәм маҡсатҡа йүнәлешле документ. Мортаза Ғөбәйҙулла улы Рәхимов беҙҙең барыбыҙҙы ла көрсөк күренештәрен еңеп сығыуға ғына түгел, ә республикабыҙ иҡтисади көрсөктән яңырып сыҡһын өсөн артабан ижади эшләүгә лә көйләй, — тине БР Президент Советы ағзаһы, БР Хөкүмәте ағзаһы, БР Дәүләт Йыйылышы-Ҡоролтай депутаты, "Башинформсвязь" асыҡ акционерҙар йәмғиәте генераль директоры Салауат Ғайсин Башҡортостан Президенты Мөрәжәғәтнамәһенә аңлатма биреп.
Мөрәжәғәтнамә сәнәғәт, элемтә, транспорт, ауыл хужалығы, социаль яҡлау — ҡыҫҡаһы, тормошобоҙҙоң бөтә өлкәләренә ҡағылышлы мәсьәләләрҙе ҡуҙғата. Программа документында бәләкәй һәм урта бизнесҡа айырым иғтибар бүленгән. Салауат Ғайсин фекеренсә, әгәр эшҡыуарҙарға яңы производстволар ойоштороу һәм булғандарын киңәйтеү өсөн мөмкинлектәр булдырылһа, тотош йәмғиәткә тын алыуы һиҙелерлек еңелерәк буласаҡ. Был бит урындарҙа эш, урындағы бюджетҡа һиҙелерлек ярҙам буласаҡ, тигән һүҙ.
— Республика Президенты ҡуйған бурыстар парламентарийҙарҙан да көсөргәнешле эш талап итә, — тип һыҙыҡ өҫтөнә алды Салауат Ғайсин. — Әйткәндәй, Президент, алда ҡатмарлы йыл, тип тураһын әйтте. Һис шикһеҙ, закондар менән көйләүҙе талап итеүсе яңы мәсьәләләр килеп тыуасаҡ. Шунда уҡ Мортаза Ғөбәйҙулла улы, бының өсөн иҫкәртеү саралары, хәлгә мониторинг кәрәк тип билдәләп, йүнәлеш тә бирә. Граждандар менән даими диалог алып барырға, уларға реаль ярҙам күрһәтергә кәрәк.


text:
2014 йылда Өфө бюджеты дефициты 916 миллион һум тәшкил итәсәк
2014 йылда Өфөнөң килеме 15, 982 миллиард һум тәшкил итергә тейеш, сығымы – 16,898 миллиард һум, дефицит 916 миллион һум буласаҡ. Бындай күҙаллауҙар Өфө ҡала Советының сираттағы ултырышында, 20 ноябрҙә, иғлан ителде. Бюджет проектын баш ҡала хакимиәтенең финанс идаралығы әҙерләгән.
Ултырыш барышында 2014 йылға һәм 2015 -2016 йылдар план осорона бюджет формалаштырыу проекты буйынса асыҡ тыңлауҙар үткәреү көнө һәм ваҡыты билдәләнде. 2015 һәм 2016 йылдарҙа ҡала кереме 16,755 һәм 17,105 миллиард һумға тиклем артасаҡ тип көтөлә. Дефицит ярайһы уҡ кәмейәсәк: 2015 йылда ул 400 миллион һум тәшкил итергә тейеш, 2016 йылда – 280 миллион һум.
Ҡала бюджеты проекты буйынса асыҡ тыңлауҙарҙа теләүселәрҙең барыһы ла ҡатнаша ала. Был тыңлауҙар традицион булып һанала һәм Өфө халҡы киләһе йылға финанс ресурстарын тотоноу буйынса үҙ тәҡдимдәрен индерә алһын өсөн даими рәүештә йыл аҙағында уҙғарыла. Йыш ҡына тәҡдим ителгән башланғыстар депутаттарҙа хуплау таба, унан һуң бюджет проектына тейешле үҙгәртеүҙәр индерелә.
Шулай уҡ, быйылғы Өфө бюджеты ҡайтанан тикшерелде. Ул Сипайлово биҫтәһендә һыу баҫыуға ҡаршы дамбалар төҙөү, шулай уҡ «Нефтяник» стадионын реконструкциялау һәм башҡа саралар өсөн республика бюджетынан ҡалаға 1,153 миллиард һум күләмендә өҫтәмә аҡса бүлеүгә бәйле булды. Ҡаланың сығымдары ла үҙгәртеләсәк, был дәүләт һәм муниципаль учреждениелар хеҙмәткәрҙәренең эш хаҡын арттырыуға бәйләнгән.


text:
Синоптиктар Башҡортостанда һауа торошоноң боҙолоуын фаразлай Фото: Олег Яровиков
Синоптиктар Башҡортостанда һауа торошоноң боҙолоуын фаразлай
Синоптиктар Башҡортостанда һауа торошоноң боҙолоуын фаразлай Фото: Олег Яровиков
ӨФӨ, 2015 йыл, 20 ноябрь. /«Башинформ» мәғлүмәт агентлығы, Гөлфиә Акулова/.
21 ноябрҙән Башҡортостанда һауа торошоноң ҡапыл боҙолоуы көтөлә. Республиканың гидрометеорология һәм тирә-яҡ мөхит мониторингы идаралығы синоптиктары күҙаллауы буйынса, 21 ноябрҙә ҡар яуасаҡ, ел көсәйгәндә секундына 17-22 метр тиҙлектә иҫәсәк. Юлдарҙа — ҡар һырынтылары, күреүсәнлек 500-1000 метрға тиклем насарая. Һауа температураһы төндә 9-14, көньяҡ-көнсығышта 18-23 градус һыуыҡ, көндөҙ 1-6, көньяҡ-көнсығышта 11 градусҡаса һалҡын.
22 ноябрҙән 24-нә тиклем төбәктә епшек ҡар, урыны менән боҙло ямғыр яуыуы көтөлә. Юлдарҙа боҙлауыҡ булыуы, электр сымдарына, ағастарға епшек ҡар йәбешеүе ихтимал. Осор һуңында көндөҙ 0-5 градус йылы, ҡарҙың иреүе күҙаллана.
Өфөнөң «112-се ҡотҡарыу хеҙмәте» урамдарҙа электр тапшырғыс линиялары, ағастар, реклама таҡталары эргәһендә, автомобиль юлдарын үткән саҡта һаҡ булырға саҡыра. Водителдәргә иһә тиҙлек режимын һаҡлау мөһим. Автомобилдәрҙе ағастар янына ҡуйырға кәңәш ителмәй.


text:
Киләһе аҙнала Өфө моторҙар эшләүселәре ӨМЭПБ-ның 85 йыллығын билдәләйәсәк
«Өфө моторҙар эшләү производство берекмәһе» асыҡ акционерҙар йәмғиәте заводтың 85 йыллыҡ юбилейын билдәләргә әҙерләнә. Юбилей тантанаһы 16 июлдә үтәсәк.
Юбилейлы датаға Өфө моторҙар эшләү производство берекмәһендә ҙур байрам программаһы әҙерләнгән. «ӨМЭПБ» асыҡ акционерҙар йәмғиәтенең йәмәғәтселек менән бәйләнештәр буйынса идаралығынан хәбәр итеүҙәренсә, 15 июлдә сәғәт 10.00-да ӨМЭПБ-ның икенсе майҙансығы биләмәһендә Өфө моторҙар эшләү заводының легендар директоры Михаил Алексеевич Феринға (1907-1979) һәйкәл асыласаҡ. Ул предприятие менән 30 йыл етәкселек иткән һәм уның аяҡҡа баҫыуына һәм үҫешенә ҙур өлөш индергән.
16 июлдә сәғәт 11.30-ҙа берекмәлә «ӨМЭПБ» асыҡ акционерҙар йәмғиәте хеҙмәткәрҙәренә наградалар тапшырыу тантанаһы үтәсәк.
Сәғәт 16.00-дә Николай Гастелло исемендәге стадионда «Самоцветы» вокаль-инструменталь ансамбле һәм «Моторҙар эшләүсе» мәҙәниәт йортоноң ижади коллективы ҡатнашлығында күренекле датаға арналған байрам башланасаҡ.


text:
Рөстәм Хәмитов: «Салауат Юлаев»ты финанслау сығанаҡтары табылды» Фото: Андрей Старостин
Рөстәм Хәмитов: «Салауат Юлаев»ты финанслау сығанаҡтары табылды»
Рөстәм Хәмитов: «Салауат Юлаев»ты финанслау сығанаҡтары табылды» Фото: Андрей Старостин
ӨФӨ, 2015 йыл, 19 февраль. /«Башинформ» мәғлүмәт агентлығы, Илья Спиридонов/.
«Урал» хәйриә фондының спонсорлыҡ проекттарын туҡтатыуға бәйле «Салауат Юлаев» хоккей клубын финанслау өҙөлмәй. Ул артабан да бюджеттан тыш сығанаҡтар иҫәбенә ғәмәлгә ашырыласаҡ. Был хаҡта республика Башлығы Рөстәм Хәмитов балалар спортын үҫтереү мәсьәләләренә арналған кәңәшмә йомғаҡтары буйынса белдерҙе.
— Мин көйәрмәндәрҙе хәүеф өсөн бер ниндәй ҙә нигеҙ юҡ тип тынысландыра алам. «Салауат Юлаев»ты финанслау сығанаҡтары табылды. Ресурстар бар. Хәҙер барыһы ла беҙҙең яҡтан һәм «Урал» фонды яғынан формаль килешеүгә ҡайтып ҡала. Йәки «Урал» фонды клубтың генераль спонсоры статусынан сығырға, был эште тамамларға тейеш, — тине төбәк етәксеһе.
Рөстәм Хәмитов һүҙҙәренсә, «Салауат Юлаев» хоккей клубының спонсоры сифатында сығыш яһарға әҙер ҙур компаниялар менән һөйләшеп килешелгән.
— Улар Башҡортостанда эшләүсе компаниялар. Федераль структураларҙың бүлендек компаниялары бар. Бөгөн ошо өлкәлә финанслау менән проблемалар булмаясаҡ, — тип хәбәр итте республика Башлығы.
Нигеҙҙә «Урал» фонды вәкилдәре ингән хоккей клубы идараһы ла үҙгәртеп ҡороласаҡ. Фондтың башҡа проекттарына ла төбәк властары ярҙам итәсәк.
Башҡортостан Башлығы «Салауат Юлаев» клубы уйынсыларына мөрәжәғәт итеп, уларҙы артыҡ борсолмаҫҡа саҡырҙы.


text:
Рөстәм Хәмитов: «Йәмғиәттәге әхлаҡи мөхит прокуратураның нисек эшләүенә бәйле»Фото: Олег Яровиков, Динар Кәлимуллин
Рөстәм Хәмитов: «Йәмғиәттәге әхлаҡи мөхит прокуратураның нисек эшләүенә бәйле»
Рөстәм Хәмитов: «Йәмғиәттәге әхлаҡи мөхит прокуратураның нисек эшләүенә бәйле»Фото: Олег Яровиков, Динар Кәлимуллин
ӨФӨ, 2015 йыл, 13 ғинуар. /«Башинформ» мәғлүмәт агентлығы, Илья Спиридонов/.
12 ғинуарҙа Өфөлә Башҡортостан Башлығы Рөстәм Хәмитов Рәсәй Федерацияһы Прокуратура хеҙмәткәрҙәре көнөнә арналған тантаналы йыйылышта сығыш яһаны. Республика етәксеһе ведомство хеҙмәткәрҙәрен һәм ветерандарын һөнәри байрамдары менән ҡотланы һәм Башҡортостандың дәүләт наградаларын тапшырҙы.
– Календарь йыл рәсми рәүештә Прокуратура хеҙмәткәрҙәре көнө менән асыла, был төп принциптың – законға буйһоноп йәшәүҙең мөһимлеген билдәләй, – тине Рөстәм Хәмитов.
Башҡортостан Башлығы прокуратура органдары көс структураларының енәйәтселек, иҡтисади һәм социаль өлкәләрҙәге хоҡуҡ боҙоуҙарға, экстремизмға һәм коррупцияға ҡаршы көрәш, дәүләт һәм шәхси милекте һаҡлау кеүек эш йүнәлештәрен билдәләүен һыҙыҡ өҫтөнә алды.
Рөстәм Хәмитов эшлекле мөхитте яҡшыртыуҙы ведомство алдында торған мөһим бурыстарҙың береһе тип атаны. Уның һүҙҙәренсә, йыл һайын күҙәтеү органдары хәбәр иткән пландан тыш тикшереүҙәрҙең яртыһынан ашыуын прокуратура ҡабул итмәй, был иһә бизнесҡа йөкләмәне һиҙелерлек кәметергә мөмкинлек бирә.
– Был эште дауам итергә һәм эшҡыуарҙарҙың мәнфәғәттәрен яҡлау һеҙҙең ҡулда икәнлеген аңларға кәрәк, – тине төбәк етәксеһе.
Республика башлығы коррупцияға ҡаршы көрәштә ошо йүнәлеш буйынса прокуратура органдарына ярҙам итәсәк вәкил институтын булдырырға тәҡдим итте.
Башҡортостан етәксеһе прокуратураға торлаҡ-коммуналь хужалыҡ өлкәһен, шул иҫәптән йорттарҙы капиталь ремонтлауҙы күҙәтеүҙе көсәйтергә, шулай уҡ аҙыҡ-түлеккә, бензинға хаҡтарҙы, энергия ресурстарына тарифтарҙы нигеҙһеҙ арттырыу факттарын ентекле өйрәнергә ҡушты.
Сығыштың тулы стенограммаһы һәм бүләкләнеүселәрҙең исемлеге Башҡортостан Республикаһы Башлығының рәсми сайтында бирелгән.


text:
Төньяҡ халҡына вертолеттарҙы Ишембайҙың «Витяз»е алмаштырасаҡ
Ишембайҙың «Витяз»е «Сорғотнефтегаз» асыҡ акционерҙар йәмғиәтенә кеше һәм йөк ташыр өсөн үҙенең вездеходтарын ебәрергә әҙер. Ике быуынлы сылбырлы тәгәрмәсле транспортерҙар әлеге ваҡытта вертолет техникаһына альтернатива сифатында күҙаллана. Әгәр һынауҙар уңышлы үтһә, йәй башында уҡ компания Ишембай вездеходтарының бер партияһын һатып алыу тураһында ҡарар итәсәк, тип хәбәр итә “Силәбе трактор заводы” асыҡ акционерҙар йәмғиәтенең матбуғат хеҙмәте.
Белгестәр ер өҫтөнән йөк ташыуы күпкә арзанға төшә, тигән фекерҙә. Шулай уҡ Ишембайҙың һаҙлыҡ аша йөрөүсе машиналарын синоптиктар прогнозы ла ҡурҡытмай.
Әлеге көндә «Витязь» машиналар төҙөү компанияһы» Силәбе трактор заводының бүлендек предприятиеһы иҫәпләнә. Юл һәм климаттың ҡатмарлы шарттарында йөк һәм кешеләрҙе ташыу өсөн тәғәйенләнгән бөтә ерҙән дә үтә алыусы ер өҫтө транспорты төҙөлөшө буйынса был компания алдынғылар иҫәбендә.
«Витязь» — Рәсәйҙә ДТ ғаиләһенә ҡараған ике быуынлы сылбырлы тәгәрмәсле уникаль транспортерҙар төҙөүсе берҙән-бер предприятие. Компания биштән алып 30-ға тиклемге йөк күтәреүсәнлектәге машиналарҙың алты төп модификацияһын, шулай уҡ «Витязь» транспортеры шассиһына ултыртылған транспорт һәм технологик комплекстарҙың 30 вариантын сығара.


text:
Өфөлә XIV Рәсәй энергетика форумы эшләй башланыФото: Олег Яровиков | Видео: Юлия Антипина, Ренат Исҡужин, Мирон Доровских
Өфөлә XIV Рәсәй энергетика форумы эшләй башланы
Өфөлә XIV Рәсәй энергетика форумы эшләй башланыФото: Олег Яровиков
ӨФӨ, 2014 йыл, 21 октябрь. /«Башинформ» мәғлүмәт агентлығы, Гөлфиә Акулова/.
21 октябрҙә Өфөнөң «ВДНХ-Экспо» күргәҙмә комплексында XIV Рәсәй энергетика форумы үҙ эшен башланы. Унда РФ, яҡын һәм алыҫ сит илдәрҙең 120-нән ашыу энергетика тармағы эксперты ҡатнаша. Масштаблы осрашыуҙың маҡсаты – энергияны һаҡлау һәм «йәшел энергетика» кеүек көнүҙәк йүнәлештең һөҙөмтәлелеге өлкәһендә яңы проекттар әҙерләү. Бынан тыш, форум алдағы Шанхай хеҙмәттәшлек ойошмаһы сиктәрендә ойоштороласаҡ сараларҙың тәүгеһе, уның эшендә Шанхай хеҙмәттәшлек ойошмаһы илдәре ҡатнаша.
Форумдың ойоштороусылары – Башҡортостан Хөкүмәте һәм республиканың Сәнәғәт һәм инновацион сәйәсәт министрлығы һәм Сауҙа-сәнәғәт палатаһы булышлығында Башҡортостан күргәҙмә компанияһы.
Форумды һәм күргәҙмәне рәсми рәүештә асыуҙа БР Президенты Рөстәм Хәмитов ҡатнашты. Башҡортостан башлығы үҙ сығышында билдәләүенсә, Рәсәй энергетика форумы энергетика комплекстары һәм тотош тармаҡ үҫешендә һөҙөмтәле, ысын хәл итеү саралары табыу буйынса мөһим майҙансыҡҡа әйләнергә тейеш.
— Республикала – ышаныслы, эре энергия системаһы, уның эше күбеһенсә дөйөм сәнәғәтебеҙҙең эшмәкәрлеген билдәләй. Өҫтәүенә тармаҡтың үҫешенә яңы ҡеүәттәр кәрәк. Энергия объекттары төбәгебеҙҙә барлыҡҡа килһен өсөн тырышып эшләргә тейешбеҙ. Бәләкәй йәки «йәшел» энергетика әлегә башланғыс хәлдә, уның үҫеше башлана ғына, был йүнәлешкә шулай уҡ ярҙам итеү талап ителә. Беҙ гидроэнергетика буйынса өс бәләкәй станцияға, 12 микро-ГЭС-ҡа эйә. Был өлкәне үҫтереү өсөн ресурстар һәм шарттар бар. 2019 йылға тиклем республикала дөйөм ҡеүәте 40 мегаватлы биш ҡояш электр станцияһы барлыҡҡа киләсәк, киләһе йыл уртаһында уларҙың иң эреһендә, Бүребайҙа, тәү сираттағыһы файҙаланыуға тапшырыласаҡ. Туймазы районында 2001 йылдан алып иң ҡеүәтле ел станцияларының береһе эшләй. Республика шулай уҡ энергия алыуҙың башҡа альтернатив сығанаҡтары өҫтөндә эшләй, атап әйткәндә, малсылыҡ, үҫемлекселек ҡалдыҡтарын газ алыу сығанаҡтары сифатында ҡулланыу, — тип билдәләне Рөстәм Хәмитов.
Форумдың эшлекле программаһында – энергетика проблемаларына һәм уларҙы хәл итеү ысулдарына арналған халыҡ-ара ғилми-ғәмәли конференциялар, —«Предприятиеларҙы энергия менән тәьмин итеүҙә көнүҙәк мәсьәләләр», «Яңыртыла торған энергия сығанаҡтары: ҡояш, ел һәм һыу», «Smart Grid – төп энергияны һаҡлау инструменты», панель дискуссиялар.
Дүрт көнлөк форум сиктәрендә докладтар менән тармаҡтың алдынғы эксперттары, федераль һәм төбәк закондар сығарыу һәм башҡарма власть вәкилдәре, алдынғы энергетика компаниялары етәкселәре сығыш яһаясаҡ. Шулай уҡ сараның һүҙ көрәштереү майҙансыҡтарында энергетика субъекттарына күмәртә баҙары механизмының тәьҫире, ҡулланыусыларҙың селтәрҙәргә тоташтырыу ваҡытына һәм хаҡына ҡануниәт талаптарын тәьмин итеү һәм төбәк энергетикаһы менән бәйле башҡа көнүҙәк мәсьәләләр ҡуҙғатыласаҡ.
Тәүге тапҡыр форумдың программаһы тарафынан Дәүләт Думаһының Энергетика буйынса комитет рәйесе ҡарамағында консультация советының «Төбәк энергетикаһы проблемалары» күсмә киңәйтелгән эксперт секциялары ултырышы планлаштырылған.
«Энергияны һаҡлау. Электротехника. Кабель» һәм «ШОС энергетикаһы» махсуслаштырылған форум күргәҙмәләре сиктәрендә халыҡ-ара масштабындағы яңы ҡорамалдарҙы һәм технологияларҙы Рәсәйҙең 25 төбәгенән, Белоруссия, Германия, Австрия, Тайвань, Италия, Яңы Зеландия, Польша, Ирландия һәм Испания вәкиллектәренән һәм компания дилерҙарынан 150-нән ашыу предприятие тәҡдим итәсәк.
Башҡортостандан «Башэлектросервис», «Башҡортостан электротехник компанияһы», «Промтехресурсы», «АЙ-Энерджи», «Беннинг Пауэр Электроникс», «Теплоком-Өфө», «Энерготеплоучет» компаниялары ҡатнаша.
Рәсәй энергетика форумы һуңында резолюция ҡабул ителәсәк, унда Башҡортостан Республикаһында һәм Рәсәйҙә энергияны һаҡлауҙы үҫтереү буйынса пландар күрһәтеләсәк. Форум һәм уның сиктәрендә уҙғарылған саралар тәжрибә уртаҡлашыу, эшлекле бәйләнештәрҙе яйға һалыу һәм перспективалы проекттарҙы алға этәреү өсөн киң мөмкинлектәр бирә.


text:
Феминизм
Фемини́зм (лат. femina, «ҡатын-ҡыҙ») — ҡатын-ҡыҙҙарға ирҙәр менән бер тиң хоҡуҡ биреүҙе талап иткән ижтимағи-сәйәси хәрәкәт. Киң мәғәнәлә — барлыҡ даирәлә лә ҡатын-ҡыҙҙарҙың ирҙәр менән тиң хоҡуҡ талап итеү. Тар мәғәнәлә — ҡатын-ҡыҙҙар хоҡуҡтарын дискриминациялауҙы бөтөрөү һәм ирҙәр менән тигеҙ хоҡуҡлы итеү. Беренсе сиратта феминизм ҡатын-ҡыҙҙар мәсьәләләрен анализлай, әммә феминизм заттарҙың тигеҙлеге өсөн көрәшә һәм ҡайһы бер феминискалар ирҙәр хоҡуғы өсөн дә көрәшергә кәрәк тип иҫәпләй.[1][2]. Был хәрәкәт XVIII быуатта барлыҡҡа килә. 1960 йылдарҙа киң танылыу ала.
Феминизм күренеше өсөн теорияны түбәндәге Көнбайыштың интелектуаль ағымдары әҙерләне: либераль философия һәм хоҡуҡ теорияһы (Локк, Руссо, Миль һ.б.); социолизм теорияһы (Зигмунд Фрейд, Вильгельм Райх, Маргарет Мид, Франкфурт мәктәбе философтары: Герберт Маркузе һәм Теодор Адорно). Бынан тыш феминизм идеологияһына йәштәр хәрәкәте, негрҙарҙың граждандар хоҡуҡтары өсөн көрәше, контркультура, сексуаль революция ҙур йоғонто яһай. Беренсе феменистик әҙәбиәт АҠШ-та барлвҡҡа килә, һуңғараҡ Бөйөк Британия һәм Францияла. Тәүҙә публицистик һәм сәйәси әҙәбиәт була. Һуңынан «ҡатын-ҡыҙҙар» проблемаһы антропология, этнология, социология, психология, философия, политология кеүек академик тикшеренеүҙәр даирәһе булып китә.
Феминизмдың өс «тулҡыны»[үҙгәртергә | вики-тексты үҙгәртергә]
Феминисткалар һәм ғалимдар ҡатын-ҡыҙҙар хәрәкәтендә өс «тулҡын» бар тип иҫәпләй. «Беренсе тулҡын» XIX—XX быуаттарға ҡарай, был ваҡытта ҡатын-ҡыҙҙарға тауыш биреү хоҡуғы биреү өсөн көрәш бара. «Икенсе тулҡын» тип 1960 йылдарҙағы ирҙәргә һәм ҡатын-ҡыҙҙарға юридик һәм социаль тигеҙлек биргән азатлыҡ хәрәкәтен күҙаллайҙар. «Өсөнсө тулҡын» "икенсе тулҡын"дың уңышһыҙлыҡтары өсөн реакция һәм дауамы булып тора "Өсөнсө тулҡын"дың 1990 йылдарҙа барлыҡҡ килә[3]. Ҡатын-ҡыҙҙар хәрәкәтенең өсөнсө тулҡынына квир-теория, расизмға ҡаршылыҡ, интернационализм, ҡатын-ҡыҙҙарҙың шәһүәтлегенән йәрлек алып ташланыуы хас. Айырым алғанда, икенсе тулҡынға хас булған, порнография- ҡатын-ҡыҙҙарҙы эксплуатациялау, тип һаналһа - өсөнсө тулҡын быға нейтраль ҡарай. Хәрәкәттең иң күренекле вәкилдәре булып бөгөнгө көндә Элис Уокер, Лили Тейлор, Наоми Вульф һәм башҡалар тора.
Ҡатын-ҡыҙҙар хәрәкәтенең сығанаҡтары[үҙгәртергә | вики-тексты үҙгәртергә]
Ҡатын-ҡыҙҙарҙың ирҙәр менән тиң хоҡуҡлығын дини өлкәлә будда ҡанунының өлөшө булған - Тхеригатха иҫбатлай. 18 быуат аҙағында - 19 быуат башында ирҙәр үҙәк булып торған йәмғиәттә ҡатын-ҡыҙҙар иҙелеп йәшәй тигән фекер (патриархат) киң таралыу ала. Бында София де Кондорсе иң әүҙем ҡатнашыусы була. Беренсе тапҡыр тигеҙ хоҡуҡ талаптары ҡатын-кыҙҙар тарафынан 1775—1783 йылдарҙа АҠШ -та Азатлыҡ өсөн көрәш ваҡытында тәҡдим ителә. Беренсе америка феминисткаһы тип Абигейл Смит Адамс (1744—1818) һанала. Ул тарихҡа : "Беҙ, ҡабул итеүҙә үҙебеҙ ҡатнашмаған ҡанундарҙы үтәмәйәсәкбеҙ, беҙҙең мәнфәғәттәрҙе ҡайғыртмаған хакимиәткә баш эймәйәсәкбеҙ" тигән данлыҡлы фразаһы менән инә. (1776). Францияла йылына 1789 йылғы Бөйөк француз революцияһы алдынан беренсе ҡатын-кыҙҙарҙың тиң хоҡуҡлығы өсөн көрәшкә арналған журнал сыға башлай. Ҡатын-кыҙҙарҙың революцион клубтары барлыҡҡа килә, уларҙың ағзалары сәйәси көрәштә ҡатнашалар. Ләкин 1791 йылда француз Конституцияһы ҡатын-ҡыҙҙарҙың һайлау хоҡуғын кире ҡаға.
Иҫкәрмәләр[үҙгәртергә | вики-тексты үҙгәртергә]
- ↑ 1 Harv.Women’s L.J. 107 (1978) Fathers' Rights and Feminism: The Maternal Presumption Revisited; Uviller, Rena K.
- ↑ Unwed Fathers' Rights, Adoption, and Sex Equality: Gender-Neutrality and the Perpetuation of Patriarchy
- ↑ Krolokke, Charlotte; Anne Scott Sorensen. Gender Communication Theories and Analyses: From Silence to Performance. — Sage Publications, 2005. — Гл. 1. Three Waves of Feminism: From Suffragettes to Grrls. — ISBN 0-7619-2918-5


text:
Мәсетле районы менән Первоуральск Хеҙмәттәшлек тураһында килешеү төҙөнө
Уҙған ял көндәрендә Башҡортостандың Мәсетле районы менән Свердловск өлкәһенең Первоуральск ҡала округы араһында хеҙмәттәшлек тураһында килешеү төҙөлдө. Килешеүгә Мәсетле районы хакимиәте башлығы Юнир Солтанов менән Первоуральск хакимиәте башлығы Максим Федоров ҡул ҡуйҙы.
— Мәсетле районы Свердловск өлкәһе менән сиктәш, беҙҙе күп йыллыҡ дуҫлыҡ һәм хеҙмәттәшлек ептәре бәйләй, — тип билдәләне тантанала Юнир Солтанов. Уларҙың тамырҙары — беҙҙең тарихыбыҙҙа, дөйөм данлы эштәребеҙҙә, бөйөк Рәсәй ҡеүәтен нығытыуға төбәктәребеҙҙең индергән өлөшөнөң арта барыуында. Күп милләтле төбәктәребеҙ ҙур рухи-мәҙәни ҡеүәткә эйә. Первоуральскиҙа һәм өлкәнең башҡа ҡалаларында беҙҙең бик күп яҡташтарыбыҙ йәшәй.
Мәсетлеләр Первоуральскиға буш ҡул менән килмәгән. Еңеү майҙанында ҙур ауыл хужалығы йәрминкәһе үтте, унда район предприятиелары үҙ продукцияһын тәьмин итте. Ә район Мәҙәниәт йортоноң ижади коллективтары йөкмәткеле концерт бүләк итте.


text:
Әхмәт-Зәки Вәлиди башҡорт халҡынан төрөк халҡына һуҡмаҡ һалдыФото: Олег Яровиков
Әхмәт-Зәки Вәлиди башҡорт халҡынан төрөк халҡына һуҡмаҡ һалды
Әхмәт-Зәки Вәлиди башҡорт халҡынан төрөк халҡына һуҡмаҡ һалдыФото: Олег Яровиков
Бөтә донъяға билдәле төркиәтсе Әхмәт-Зәки Вәлиди беренселәрҙән булып төрөк еренә башҡорт халҡы тураһында белем килтерҙе. Был турала III Бөтә донъя башҡорттары ҡоролтайының пленар ултырышында ғалимдың улы, Билькент университеты профессор Сүбидәй Туған хәбәр итте.
— Мин бала саҡта Төркиәлә башҡорттар бармаҡ менән генә һанарлыҡ ине, һәм урындағы халыҡ улар тураһында бер нәмә лә белмәй ине, — тине ул. – Атайым төрөк һәм башҡорт халҡы араһында бәйләнештәрҙе нығыта башлаусы тәүгеләрҙең береһе булды.
Әхмәт-Зәки Вәлиди сәскән милләт-ара дуҫлыҡ орлоҡтары уңышлы тупраҡҡа эләкте. Бөгөн Башҡортостан менән Төркиә араһында тығыҙ мәҙәни һәм иҡтисади мөнәсәбәттәр урынлаштырылған. Улар бигерәк тә Башҡортостан Республикаһы Дәүләт суверенитеты тураһында декларация ҡабул иткәндән һуң әүҙем үҫешә башланы. Төркиәгә Башҡортостан етәкселеге вәкилдәре сәфәрҙәре әүҙемләште, башҡорт-төрөк дуҫлығының нығыныуына «ТӨРКСОЙ» Халыҡ-ара ойошмаһының эше лә булышлыҡ итте.
— Көндән-көн Төркиә башҡорттар тураһында күберәк белә бара, — тине Сүбидәй Туған. – Истанбулда һабантуйҙар даими үткәрелә, уларҙа ике халыҡ осраша һәм бер-береһен яҡшыраҡ танып белә. Беҙҙең ил халҡы күптән түгел Истанбул университетында ҡуйылған Мостай Кәримдең “Оҙоҙ-оҙаҡ бала саҡ” пьесаһын ҙур ҡыҙыҡһыныу менән ҡабул итте. Ә яңы ғына Истанбулда үткәрелгән Фән һәм мәҙәниәт көндәрендә Башдрамтеатр Нәжиб Асанбаевтың пьесаһы буйынса минең атайым тураһында "Әхмәт-Зәки Вәлиди Туған" спектаклен күрһәтте.
Сүбидәй Туғандың фекеренсә, башҡорт-төрөк мөнәсәбәттәрен нығытыуға "ТӨРКСОЙ"ҙың 2010 йылды Әхмәт-Зәки Вәлиди йылы тип иғлан итеүе лә бик ныҡ булышлыҡ итә. Был Төркиәлә бөйөк төркиәтсенең фәнни мираҫын, шулай уҡ уның мәҙәниәтен өйрәнеүгә яңы этәргес бирҙе.
— Беҙҙә, мәҫәлән, «Башҡорт шәжәрәһе» тигән китап нәшер ителде. Ә 2009 йылдың 21 декабрендә Истанбул университетында кәңәшмә үткәрелде һәм Әхмәт-Зәки Вәлидиҙең тормошо һәм фәнни эшмәкәрлеге тураһында фильм презентацияланды. Бөтә был сараларҙы төрөк халҡы ҙур ҡыҙыҡһыныу менән ҡабул итте. Уларҙан һуң быйыл март айында Истанбулдың Милли китапханаһында Әхмәт-Зәки Вәлидиҙең хәтер кисәһе үткәрелде, унда Башҡортостандан ғалимдар ҙа ҡатнашты.
Башҡорт һәм төрөк халҡының дуҫлығы нығыныуына, Сүбидәй Туғандың фекеренсә, 2010 йылдың 21 майында ҡул ҡуйылған Истанбул университеты менән Башҡорт дәүләт университеты араһында хеҙмәттәшлек тураһында килешеү, шулай уҡ Төркиәлә Әхмәт-Зәки Вәлиди әҫәрҙәренең йыйынтығын сығарырға планлаштырыу ҙа булышлыҡ итәсәк.


text:
Республиканың йәш ғалимдары бөтә Рәсәй инновацион проекттар конкурсында ҡатнаша ала
Бөтә Рәсәй инновацион проекттар конкурсын «Йәш инновацион Рәсәй» дөйөм Рәсәй йәмәғәт ойошмаһы һәм «Заманса йәштәр сәйәсәте үҙәге» төбәк йәмәғәт ойошмаһы тәҡдим итте. Ойоштороусылар хәбәр итеүҙәренсә, бәйгелә ҡатнашыуға 35 йәшкә тиклемге, инновацион өлкәлә үҙҙәренең авторлыҡ эшләнмәләрен тәҡдим иткән йәш ғалимдар һәм белгестәр саҡырыла. Еңеүселәр киләһе өс номинацияла билдәләнәсәк: «Иң яҡшы инновацион технология», «Иң яҡшы инновацион продукт», «Иң яҡшы инновацион идея». Проекттар биш йүнәлеш буйынса конкурс нигеҙендә һайлап алынасаҡ.
Һөҙөмтәләр буйынса иң яҡшы проекттар 100 меңдән алып 1,5 миллион һумға тиклем күләмдә финанс ярҙам аласаҡ. Заявкалар 20 апрелгә тиклем ҡабул ителә.


text:
Көслө дауылдан зыян күргәндәр матди ярҙам ала башланы
ӨФӨ, 2014 йыл, 2 сентябрь. /«Башинформ» мәғлүмәт агентлығы, Эльмира Сабирова/.
29 августа стихия ваҡытында зыян күргән, Краснокама районының Ҡарый ауылы халҡы компенсация ала башланы, тип хәбәр иттеләр Башҡортостан Хеҙмәт һәм халыҡты социаль яҡлау министрлығының матбуғат хеҙмәтенән.
Иҫегеҙгә төшөрәбеҙ, республика башлығы Рөстәм Хәмитов уҙған йомала көслө дауыл һөҙөмтәһендә зыян күргәндәргә ярҙам итергә ҡушты.
— Халыҡҡа социаль ярҙам күрһәтеү республика үҙәгенең Нефтекама филиалы белгестәре Краснокама районының Ҡарый ауылына зыян күргән 87 йорт хужаһына матди ярҙам күрһәтеү өсөн барҙы, — тип аңлаттылар БР Хеҙмәт министрлығында.
Зыян күргән граждандарҙан матди ярҙам күрһәтеүгә документтарҙы филиалдың күсмә төркөмдәре йыя. Яңауыл районында дүрт төркөм ойошторолған, әлегә ярҙам күрһәтеүгә 205 ғариза ҡабул ителгән, көслө өйөртмә ел һөҙөмтәһендә бөтәһе 320 йорт биләүе зыян күргән. Ҡалтасы районында, филиал мәғлүмәттәренә ярашлы, зыян күреүселәр юҡ.
Яңауыл районында зыян күргәндәргә түләүҙәрҙе 2 сентябрҙә бирә башлайҙар.
Яңауыл һәм Краснокама райондары халҡына иң мөһим кәрәк-яраҡтарға матди ярҙам күрһәтеү өсөн ике миллион ярым һум самаһы аҡса бүленгән. Был көслө дауылдан зыян күргән граждандарға ярҙам күрһәтеүгә республика бюджетынан бүленгән беренсе финанстар траншы. Артабан уларға йорттарҙы һәм хужалыҡ ҡаралтыларын тергеҙеүгә ярҙам күрһәтеләсәк.


text:
Башҡортостанда иң «сифатлы» журналист материалы һайланасаҡ
Башҡортостан Журналистар союзы киң мәғлүмәт саралары вәкилдәрен тауар һәм хеҙмәттәр сифаты мәсьәләләрен иң яҡшы яҡтыртыуға республика конкурсында ҡатнашырға саҡыра. Һөнәри ярыш Башҡортостандың Сәнәғәт һәм инновацион сәйәсәт министрлығы, дәүләт төбәк Стандартлаштырыу, метрология һәм һынауҙар үҙәге, республиканың Элемтә һәм киң коммуникациялар министрлығы, Сифат проблемалары академияһының Башҡортостан төбәк бүлексәһе ярҙамында үткәрелә.
Конкурста материалдары 2011 йылдың 1 ғинуарынан 1 октябренә тиклем баҫылып сыҡҡан республикалағы һәр киң мәғлүмәт сараһы вәкилдәре ҡатнаша ала. Еңеүселәр өс номинацияла билдәләнәсәк: гәзит-журналдарҙа сыҡҡан мәҡәләләр, радиотапшырыу һәм телевизион тапшырыу.
Эштәр 10 октябрҙән дә һуңға ҡалмайынса Стандартлаштырыу үҙәгендә (450006, Өфө, Ибраһимов бульвары, 55/59), БР Элемтә һәм киң коммуникациялар министрлығында (450077, Өфө, Киров урамы, 45, 413 а бүлмәһе) һәм Журналистар союзында (450069, Өфө, Октябрҙең 50 йыллығы урамы, 13, 1007-се бүлмә) ҡабул ителә.
Бүләкләү тантанаһы Европа сифат аҙналығына һәм Бөтә донъя сифат көнөнә арналған саралар сиктәрендә быйыл ноябрҙә үтәсәк.


text:
Мортаза Рәхимов Рәсәй банкылары ассоциацияһы башлығы менән осраштыФото: Раиф Бадыков
Мортаза Рәхимов Рәсәй банкылары ассоциацияһы башлығы менән осрашты
Мортаза Рәхимов Рәсәй банкылары ассоциацияһы башлығы менән осраштыФото: Раиф Бадыков
11 мартта Республика Йортонда Башҡортостан Президенты Мортаза Рәхимов Өфөгә «Банкылар. Процестар. Стандарттар. Сифат» VI ғилми-ғәмәли конференцияһы эшендә ҡатнашыу өсөн килгән Рәсәй банкылары ассоциацияһы президенты Гарегин Тосунян менән эш осрашыуы үткәрҙе.
Осрашыуҙа иҡтисадтағы, финанс өлкәһендәге, ипотека кредиты биреүҙәге эштәр торошо менән бәйле мәсьәләләр ҡаралды. Шулай уҡ Башҡортостан территорияһында ҡайһы бер инвестицион проекттарҙы бойомға ашырыуға Рәсәй банкыларын өҫтәмә йәлеп итеү буйынса саралар тикшерелде.
Мортаза Рәхимов, көрсөк эҙемтәләренә ҡарамаҫтан, 2009 йылда республиканың яңы производстволарына 47 миллиард һумдан ашыу аҡса инвестицияланды, һөҙөмтәлә 6 меңдән ашыу яңы эш урыны булдырылды, тип билдәләне. Хәҙерге ваҡытта Башҡортостанда 60 мең эш урыны булдырасаҡ проекттар тормошҡа ашырыла. Шул уҡ ваҡытта Башҡортостан Президенты ил банкылары менән республика предприятиелары араһында хеҙмәттәшлекте үҫтереү өсөн ҙур потенциал булыуына күрһәтте.
Мортаза Рәхимов һәм Гарегин Тосунян, иҡтисад һөҙөмтәле кредит бүлеү механизмынан тыш үҫешә алмай, тип билдәләне.
Рәсәй банкылары ассоциацияһы башлығы республика Президентын «Банкылар. Процестар. Стандарттар. Сифат» VI ғилми-ғәмәли конференцияһы программаһы менән таныштырҙы. Ул илдең банкылар берләшмәһе форумын үткәреүҙә күп йылдар ярҙам күрһәткәне өсөн рәхмәт белдерҙе.
— Күп параметрҙар буйынса Башҡортостан илдең алдынғы төбәге булып тора. Һәм беҙ Өфөнө банкылар өлкәһендәге хәлде тикшереү өсөн майҙансыҡ итеп осраҡлы ғына һайламаныҡ, — тип билдәләне Гарегин Тосунян.
Осрашыуҙа Хөкүмәт Премьер-министрының беренсе урынбаҫары, Башҡортостан финанс министры Айрат Ғәскәров, республиканың Милли банкы рәйесе Рөстәм Мәрҙәнов, МДМ-банкының Директорҙар советы рәйесе Олег Вьюгин ҡатнашты.


text:
Фото:
БМК продукция сифаты өлкәһендә Рәсәй Хөкүмәте премияһы лауреаты булды
Фото:
«Мечел» компанияһына ҡараған Белорет металлургия комбинатына 2009 йылда сифат өлкәһендә Рәсәй Федерацияһы Хөкүмәте премияһы бирелде.
Башҡортостан металлургтары наградаға продукция һәм хеҙмәт сифаты өлкәһендә ярайһы ҙур һөҙөмтәләргә өлгәшеүҙәре һәм сифат менеджментының юғары һөҙөмтәле алымдарын индереүҙәре өсөн лайыҡ булды. Белметкомбинат 1000-дән ашыу кеше эшләгән ойошмалар категорияһында билдәләнде. Предприятиены бүләкләү тураһындағы ҡарарға РФ Хөкүмәте Рәйесе Владимир Путин ҡул ҡуйған.
Сифат өлкәһендә Рәсәй Федерацияһы Хөкүмәте премияһына дәғүә итеүгә конкурс беҙҙең илдә ун өсөнсө йыл рәттән үткәрелә. Был арала унда Рәсәйҙең 72 субъектынан меңдән ашыу предприятие ҡатнашҡан, 96 ойошма лауреат исемен алған, 90-ы дипломант булған. БМК был конкурста тәүге тапҡыр ҡатнаша.
«Рәсәй Федерацияһы Хөкүмәте премияһы эске һәм донъя баҙарында конкурент көрәшенең мөһим факторы булараҡ сифатҡа ставка яһаған компанияларға бирелеүсе сифат өлкәһендәге иң юғары награда һанала. Сифатлы продукция етештереүсе ышаныслы предприятие данын раҫлаусы бындай юғары награда алыуыбыҙға шатбыҙ. Бынан тыш, юғары награда беҙҙе тағы ла яҡшыраҡ эшләргә этәрә», — тип билдәләне «БМК» йәмғиәтенең идара итеүсе директоры Виктор Камелин.


text:
Баш ҡала ихаталарын төҙөкләндереүгә Өфө бюджетынан 250 миллион һум бүленә Фото: Олег Яровиков
Баш ҡала ихаталарын төҙөкләндереүгә Өфө бюджетынан 250 миллион һум бүленә
Баш ҡала ихаталарын төҙөкләндереүгә Өфө бюджетынан 250 миллион һум бүленә Фото: Олег Яровиков
Өфө ихаталарын төҙөкләндереүгә ҡала бюджеты 250 миллион һум бүләсәк. Был хаҡта үткән матбуғат конференцияһында Өфө хакимиәте башлығының беренсе урынбаҫары Владимир Дмитрюк хәбәр итте.
Эштәр сауҙалашыуға февраль аҙағында – март баштарында ҡуйыласаҡ.
2014 йылда шулай уҡ урамдарҙы киңәйтеүҙе дауам итеү планлаштырыла. Йәйен эштәр Сочи урамында, Октябрь проспектында (Аграр университетынан алып Галле ҡалаһына тиклем), Интернациональ, Төбә һәм Вологод урамдарында дауам ителәсәк. Йылытҡандан һуң Чесноковка юл күперендә эшкәртеү эштәре, «Өфө — Аэропорт» трассаһында ер өҫтө үткәүелдәре, Затон яғына күпер һәм Өфөнөң көньяҡ битләүендә дамба төҙөү башланасаҡ.
Йылытыу миҙгеле үтеп барыуы тураһында һөйләгәндә Владимир Дмитрюк, коммуналь авариялар эҙемтеләре тиҙ бөтөрөлдө һәм кешеләр уңайһыҙлыҡ кисермәне, тип билдәләне. Сатлама һыуыҡтарҙа Октябрь проспектында ҡала Советы районындағы йорттарҙы йылытыуҙа етди проблемалар булды: улар Өфөнөң иң юғары нөктәләре булып һанала. Был районды йылы менән тәьмин итеүсе ТЭЦ-2 96 метр кимәлендә урынлашҡан, ҡала Советы районындағы йорттар – 200 метр самаһы кимәлдә. Йылы әйләнеп йөрөһөн өсөн баҫым юғары этаждарға тиклем барып етмәне.
— Яҡын ваҡыт эсендә был технологик проблема хәл ителәсәк, — тип аңлатты Владимир Дмитрюк. — Бәлки, йорттарҙы шәхси насос менән йыһазландырырбыҙ, хәҙер проектсылар технологик схеманы үҙгәртеү мөмкинлеген өйрәнә.
Һүҙ ҡар таҙартыу һәм сығарыу тураһында сыҡты. Владимир Дмитрюк, ихаталар территориялары таҙартылған, махсус машиналар кәрәкле осраҡта үтеп инә ала, тип билдәләне. Эш ихаталарҙа ҡуйылған һәм ташланған машиналар арҡаһында ҡатмарлаша. Өфөнөң заманса тығыҙ ихаталары шарттарында МТЗ һәм ДК кеүек эре техника файҙалы эшләй алмай, бәләкәй габаритлы техникалар кәрәк, тип билдәләне хакимиәт башлығы урынбаҫары.


text:
Латыш тарихи-мәҙәни үҙәге шишмәләрҙе таҙартыу буйынса акция үткәрҙе
«Максим Горький» латыш тарихи-мәҙәни үҙәге Башҡортостандың Архангел районында шишмәләрҙе таҙартыу буйынса экологик акция үткәрҙе. Өмә ауыл Мәҙәниәт йорто хеҙмәткәрҙәре ярҙамында үткәрелде. Акцияла ҡатнашыусылар Максим Горький ауылы эргәһендәге шишмәләрҙе сүп-сарҙан таҙартты. Был урындарҙа ауыл халҡы ял итеү зоналарын булдырырға ниәтләй. Ойоштороусылар һүҙҙәренсә, экологик өмәләр үткәреү буйынса бындай тәжрибә районда дауам ителәсәк.


text:
Ирәндек майҙанындағы мәрмәргә әйләнгән эзбиз ятҡылыҡтары аукционға сығарылды
Ер аҫты байлыҡтарын файҙаланыу буйынса Федераль агентлыҡ (Роснедра) Башҡортостандың Әбйәлил районы муниципаль районы биләмәһендә урынлашҡан Ирәндек майҙанындағы мәрмәргә әйләнгән эзбиз ятҡылыҡтарын геологик өйрәнеү, тикшереү һәм табыу маҡсатында ер аҫты байлыҡтары менән файҙаланыу хоҡуғына аукцион иғлан итә.
Аукцион быйыл 28 декабрҙә урындағы ваҡыт менән 14.00 сәғәттә башлана.
Аукцион Өфө, Ленин урамы, 86 адресы буйынса БР буйынса Ер аҫты байлыҡтары менән файҙаланыу идаралығында (Башнедра) үткәрелә.
Аукционда ҡатнашыу өсөн заявкалар биреү срогы 29 ноябрҙә урындағы ваҡыт менән 16.00 сәғәттә тамамлана. Аҡса индереү срогы — 29 ноябрҙән дә һуңға ҡалмайынса.


text:
Благовещенда заманса инкубатор һәм ҡош итен эшкәртеү заводы сафҡа индерелдеФото: Олег Яровиков
Благовещенда заманса инкубатор һәм ҡош итен эшкәртеү заводы сафҡа индерелде
Благовещенда заманса инкубатор һәм ҡош итен эшкәртеү заводы сафҡа индерелдеФото: Олег Яровиков
ӨФӨ, 2016 йыл, 14 сентябрь. /«Башинформ» мәғлүмәт агентлығы, Александр Смирнов/.
13 сентябрҙә Башҡортостан Башлығы Рөстәм Хәмитов Благовещен районына эш сәфәре барышында «Рус Игене Өфө» холдингына ингән «Турбаҫлы бройлеры» асыҡ акционерҙар йәмғиәте инкубаторында булды.
Заманса бина йылына 800 мең себеш сығарыу ҡеүәтенә эйә булған иҫке инкубаторҙа төҙөлгән. Әлеге күләм алты производствоны үҙ эсенә алған холдинг талаптарына яуап бирмәй ине, шуға күрә уны яңыртыу тураһында ҡарар ҡабул ителде.
Проектҡа инвестициялар яҡынса 370 миллион һум самаһы тәшкил иткән. Инкубатор биләмәһендә инкубация мөхитен көйләргә, инкубация процесын контролдә тоторға һәм энергия сығымдары кимәлен кәметергә мөмкинлек биргән заманса автоматлаштырылған ҡорамал ҡуйылған. Бынан тыш, инкубатор елләтеү һәм климат-контроль системалары менән йыһазландырылған.
Холдингтың генераль директоры Станислав Насимов әйтеүенсә, алдынғы технологиялар көнөнә 100 мең яңы тыуған себеш тәьмин итәсәк, был йылына яҡынса 42 миллион тигән һүҙ. Йәш тауыҡтар «Ашҡаҙар» һәм «Туймазы» ҡошсолоҡ фабрикаларына ебәреләсәк. Йыллыҡ табыш 1 миллиард һумдан ашыу тәшкил итер тип көтөлә.
Рөстәм Хәмитов етештереүҙең тулы циклы менән танышты һәм эштең, инновация технологияларын ҡулланып, заманса кимәлдә ойошторолоуын билдәләне.
Август аҙағында предприятиела ҡош итен эшкәртеү заводы эшләй башланы, тип хәбәр итте Станислав Насимов. Уны төҙөү өсөн инвестициялар 2,1 миллиард һумдан ашыу тәшкил иткән. Бында ҡош ите етештереү һәм унан төрлө ризыҡтар әҙерләү ойошторолған. Бынан тыш, «Турбаҫлы бройлеры» майҙансығында ҡалдыҡтарҙы утилләштереү цехы, етештереү лабораторияһы һәм сеймал, әҙер продукция өсөн келәттәр ҡаралған. Заводты сафҡа индереү арҡаһында агрохолдинг ҡошсолоҡ фабрикаларының продукцияны тәрән эшкәртеү өлөшө яҡынса 70 процент тәшкил итәсәк, был илдә иң юғары күрһәткес булып тора.
Рөстәм Хәмитов Благовещен районына эш сәфәре барышында «Сателлит» заводы эшмәкәрлеге менән танышты, «Благовещенский пластик» предприятиеһында булды.


text:
Төбәк етәксеһе Туймазы районында һабантуйҙа ҡатнаштыФото: Динар Кәлимуллин
Төбәк етәксеһе Туймазы районында һабантуйҙа ҡатнашты
Төбәк етәксеһе Туймазы районында һабантуйҙа ҡатнаштыФото: Динар Кәлимуллин
Рөстәм Хәмитов Туймазы районының Егетәк ауылы янында Өҫән йылғаһы буйында «Һабантуй-2014» халыҡ байрамында ҡатнашты. Республика етәксеһе бер нисә хужалыҡтың тирмәһен, аттар сабышын ҡараны, милли көрәш майҙансығында булды, шулай уҡ һабан байрамын асыуҙа сығыш яһаны.
— Һабантуй – халыҡ байрамы, һабантуй кешеләргә кәрәк – ул тарихи йола. Был йола беҙҙе яҡшыраҡ итә. Эш эш менән, әммә байрамдар ҙа кәрәк. Туймазы районы, Туймазы ҡалаһы – бик ныҡлы административ берәмек, көслө муниципаль район. Районда эшһөйәр кешеләр йәшәй, улар ауыл хужалығында ла, машина эшләүҙә лә, мәҙәниәттә лә, төҙөлөштә лә бөтәһен дә эшләргә белә. Райондың ҡаҙаныштары күп. Осрашып һәр саҡ халыҡтың иҫ киткес эшен билдәләйбеҙ.
Сәнәғәт производствоһы индексы буйынса туймазылар республикала алдынғы урындарҙы биләй – былтырғы күләмгә 115 процент. Был бик яҡшы һөҙөмтә. Иҫегеҙгә төшөрәм, республика 101 процент менән бара.
Һеҙ бик тырыш, ныҡлы, көслө кешеләр тип уйлайым. Беҙҙең республика дөйөм алғанда шулай уҡ үҙ хәрәкәтен юғалтмай: күп кенә сәнәғәт, ауыл хужалығы үҫеше йүнәлештәре буйынса алдынғы урындарҙа торабыҙ. Әлбиттә, хәл ителмәгән мәсьәләләр ҙә бар, улар бик күп. Кешеләрҙең йәшәү сифатын арттырырға кәрәклеген, айырым кешеләр ҡатламдары араһында ҙур өҙөклөк булыуын аңлайбыҙ. Беҙҙе авария хәлендәге йорттарҙы һүтеү, эш хаҡын арттырыу, һаулыҡ һаҡлау хеҙмәттәрен яҡшыртыу мәсьәләләре борсой.
Беҙ эҙмә-эҙлекле, көн һайын тормош тағы ла яҡшыраҡ булһын тип барабыҙ – был беҙҙең төп бурыс. Бөтә кимәл властың бурысы – кешеләрҙе лайыҡлы тормош менән тәьмин итеү, — тине төбәк башлығы.
Рөстәм Хәмитов барыһын да байрам менән ҡотланы, уларға ныҡлы һаулыҡ, уңыштар, яңы ҡаҙаныштар теләне. Артабан ул предприятиеларҙың һәм төрлө өлкәләрҙең иң яҡшы хеҙмәткәрҙәренә наградалар тапшырҙы.


text:
Мәсетле районы башлығы Рәсәйҙең иң яҡшы ауыл мәктәбе директорына награда тапшырҙы
ӨФӨ, 2014 йыл, 1 декабрь. /«Башинформ» мәғлүмәт агентлығы/.
Мәскәүҙә «Мәктәп директоры-2014» бөтә Рәсәй конкурсы еңеүселәрен бүләкләү тантанаһы уҙҙы.
Уның сиктәрендә Түбәнге Новгород өлкәһенең Арзамасс районы Абрамов ауылынан илдең иң яҡшы ауыл мәктәбе директоры Павел Купоросовҡа 2010 йылда тәүге «Мәктәп директоры» конкурсы финалсыһы, элекке Оло Ыҡтамаҡ ауылының 1-се лицейы директоры, хәҙер Мәсетле районы хакимиәте башлығы Иван Могильников махсус бүләк тапшырҙы. Башҡортостандың мәғариф отличнигы, Рәсәйҙең дөйөм белем биреүҙең почетлы хеҙмәткәре Иван Могильников – был абруйлы педагогик ярышта ул ҡәҙәр юғары һөҙөмтәгә өлгәшкән республиканың берҙән-бер вәкиле.
Конкурстың махсус номинацияһы — «Иң яҡшы ауыл мәктәбе директоры» — Мәсетле районы хакимиәте тарафынан ойошторола. Уның еңеүсеһе Павел Купоросов, грамота һәм ҡиммәтле бүләктән тыш, Оло Ыҡтамаҡ лицейы уҡыусылары эшләгән сувенир менән бүләкләнде.
Бөтә Рәсәй конкурсы ойоштороусыһы – «Мәктәп директоры» журналы. Ул РФ Мәғариф һәм фән министрлығы, бер нисә алдынғы ғилми юғары уҡыу йорто, йәмәғәт һәм коммерция ойошмалары, киң мәғлүмәт саралары булышлығында уҙғарыла, тип хәбәр иттеләр Мәсетле районы хакимиәтенең мәғлүмәт-аналитика бүлегенән.


text:
Фото:
Хәйбулла районында граффити конкурсы үтте
Фото:
Хәйбулла районы үҙәге Аҡъярҙа кисә Халыҡ-ара ғаилә көнөнә арналған граффити конкурсы үтте.
«Нур» йәштәр һәм үҫмерҙәр клубы менән ойошторолған бәйгелә райондың дөйөм белем биреү учреждениелары уҡыусылары ҡатнашты. Ҡыҙҙар һәм егеттәр Аҡъяр баҙарының стеналарын ғаилә ҡиммәттәренә арналған төрлө һүрәттәр менән биҙәне. Тамаша ҡылыусылар ҙа ситтә ҡалманы: улар төҫлө аҡбур менән асфальтта һүрәт төшөрҙө.
Конкурс һөҙөмтәләре буйынса Аҡъяр ауылының 2-се мәктәбе командаһы беренсе урынға сыҡты. Икенсе урынды – Татыр-Үҙәк ауылы йәштәре, өсөнсө урынды Яңы Ергән ауылы командаһы яуланы.
Аҡъярға йәм өҫтәгән был сәнғәт төрө район халҡы күңеленә хуш килде.


text:
Башҡортостан Президенты подрядсыларға «Өфө – Аэропорт» юлында асфальтты үҙҙәренең иҫәбенә яңынан һалырға ҡушты
Башҡортостанда «Өфө – Аэропорт» юлында асфальтты алмаштырыу буйынса эштәр башланды. Трассаның торошо тураһында фекерен журналистар менән осрашыу барышында республика Президенты Рөстәм Хәмитов әйтте. Төбәк башлығы әйтеүенсә, был юл асфальт-бетон ҡатламын алмаштырыуҙы талап итә ине һәм был эштәр подрядсы иҫәбенә башҡарыласаҡ.
«Аэропорт яғына барғанда, юлдың уң яғы яҡшы торошта, ә һул яғы буйлап колея бара. Ул төҙөүселәрҙең 2,5 километр дауамында юл ҡатламын нормативтарға ярашлы үтәмәүҙәре менән бәйле», — тине Рөстәм Хәмитов.
Асфальт яңы һалынды, әммә тикшереү уның нормативтарға тап килмәүен күрһәтте. Хәҙер подрядсы үҙенең иҫәбенә ремонт эшләйәсәк. Шул уҡ ваҡытта эштәрҙең ҙур өлөшө киске һәм төнгө ваҡытта уҙғарыласаҡ, тип хәбәр иттеләр төбәк башлығының матбуғат хеҙмәтенән.


text:
Башҡорт телен бөтөнләй белмәгән ирекмән Башҡорт Википедияһына 16 мәҡәлә яҙған
ӨФӨ, 2016 йыл, 29 ғинуар. /«Башинформ» мәғлүмәт агентлығы, Алик Шакиров/.
«Башҡортостан Викимедиясылары» ирекмәндәр төркөмө ойошторған «Башҡорт журналистары — Башҡорт Википедияһы авангардында!» тип аталған викимарафонға йомғаҡ яһалды. Сара Рәсәй матбуғаты көнөнә һәм виртуаль энциклопедияның 15 йыллығына арналды. Ирекмәндәр башланғысын республиканың Матбуғат һәм киң мәғлүмәт саралары агентлығы һәм Журналистар союзы ла хупланы.
Марафондың маҡсаты журналистар араһынан яңы мөхәррирҙәр табыу һәм Башҡорт Википедияһын республикала, тәү сиратта башҡорт телендә нәшер ителгән йәки тапшырыуҙар алып барған киң мәғлүмәт саралары тураһындағы мәҡәләләр менән тулыландырыу ине.
«Сараны ойоштороусылар — республика баҫмалары журналистары — Башҡорт Википедияһына үҙҙәренең һөнәрҙәштәрен йәлеп итеп, уларға мәҡәләләр әҙерләүҙә ярҙам күрһәтте. Һөҙөмтәлә Башҡорт Википедияһы яңы 150 мәҡәлә менән тулыланды, шуларҙың 108-е викимарафон талаптарына тулыһынса тап килә. Бынан тыш, элек яҙылған алты мәҡәлә тулыландырылып, сара иҫәбенә индерелде», — тип һөйләне «Башинформ» агентлығына Башҡорт Википедияһы администраторы Рөстәм Нурыев.
Уның һүҙҙәренсә, 14 ҡатнашыусы араһынан биш һәм унан да күберәк мәҡәлә яҙған журналистар Alfiya55, Айсар, З.Әйле һәм Мөхәмәҙиева еңеүсе булды. Ҡалған ҡатнашыусылар араһынан Ләйсән, visem һәм яңыраҡ ҡына ирекмәндәр рәтен тулыландырған Янмырҙа Баҡый айырылып торҙо.
«Айырыуса башҡорт телен бөтөнләй белмәгән visem ҡушаматлы мөхәррирҙе билдәләп үтергә кәрәк. Ул Башҡорт Википедияһын үҫтереүгә һиҙелерлек өлөш индерҙе, ниндәйҙер сәбәп табып һаман да Башҡорт Википедияһына ҡушылмаусыларға өлгө күрһәтте: теләк һәм маҡсат булғанда һәр төрлө ҡаршылыҡты еңеп булыуын раҫланы. Ул 16 яңы мәҡәлә яҙған, шуларҙың бишәүһе бәйге шарттарына тулыһынса яуап биргәнлектән, викимарафон иҫәбенә ҡабул ителде», — тине Рөстәм Нурыев.
Бәйге йомғаҡтары буйынса әүҙем мөхәррирҙәргә махсус сертификаттар һәм ҡиммәтле бүләктәр тапшырыласаҡ.


text:
Ноябрь байрамдарында көндәр йонсоу торасаҡ
Ноябрь башындағы байрам көндәрендә йонсоу һауа торошо күҙәтеләсәк. Был турала “Башгидромет” үҙәгенең баш синоптигы Анна Козаева хәбәр итте. Уның әйтеүенсә, 4 ноябрҙән 7-һенә тиклем республикала ямғыр һәм ҡар яуыуы көтөлә.
— Һауа температураһы сағыштырмаса тигеҙ буласаҡ, — тине ул. – Төнөн минус бер градустан дүрт градусҡа тиклем буласаҡ. Көндөҙ – нулдән плюс биш градусҡа тиклем.
Анна Козаева шулай уҡ, Башҡортостанда айҙың уртаһына тиклем ҡар ятыуы көтөлмәй, тип хәбәр итте.


text:
Йыл башынан алып Башҡортостанда 15,5 мең фатир төҙөлгән
Ағымдағы йылдың туғыҙ айында Башҡортостанда дөйөм майҙаны 1406,3 мең квадрат метрлыҡ 15,5 мең фатир файҙаланыуға тапшырылған. Уҙған йылдың ошо уҡ осорона ҡарата был 86,6 процент. Республиканың мең кешеһенә иҫәптә 346 квадрат метр торлаҡ майҙаны сафҡа индерелгән.
Шәхси торлаҡ йорттар өлөшө дөйөм сафҡа индерелгән торлаҡтың 76,9 процентын тәшкил иткән. Шәхси төҙөүселәр менән дөйөм майҙаны 1081,8 мең квадрат метрлыҡ 10 меңдән ашыу шәхси йорт төҙөлгән (2009 йылдың ғинуар-октябренә ҡарата 83,6%).
Бащҡортостан Республикаһының Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, республика предприятиелары һәм ойошмалары менән үткән туғыҙ айҙа 324,5 мең квадрат метр торлаҡ файҙаланыуға тапшырылған — уҙған йылдың ошо уҡ осорона ҡарата 98,3%. Быйылғы йылдың ғинуар-октябрендә төҙөлөш эштәре күләме 62596,1 миллион һум тип баһалана йәки 2009 йылдың ошондай уҡ осорона ҡарата 93,9%.
Дөйөм алғанда Рәсәй буйынса торлаҡ төҙөлөшө күләме йыл башынан алып 37,7 миллион квадрат метр тәшкил иткән.


text:
Республикалағы һөрөнтө ерҙәрҙең 37,5 процентын эзбизләргә кәрәк
— Агрохимик тикшереү барышында алынған мәғлүмәттәргә ярашлы, республикалағы 1 млн 290 мең (37,5%) гектар һөрөнтө ер эзбизләүгә мохтаж, — тине тупраҡтың уңдырышлылығын күтәреү мәсьәләләренә арналған кәңәшмәлә Башҡортостандың ауыл хужалығы министры урынбаҫары Владимир Незнанов.
Ултырыш вице-премьер — БР ауыл хужалығы министры Эрнст Исаев рәйеслегендә БР Хөкүмәтендә үтте. Был өлкәгә ҡағылышлы ведомство һәм учреждениелар вәкилдәре сәсеү кампанияһы алдынан көнүҙәк булған проблеманы асыҡ диалог форматында тикшерҙе.
Ҙур күләмдәге әсе тупраҡ майҙандары (80 процентҡа тиклем) төньяҡ һәм төньяҡ-көнсығыш райондарға хас, тип билдәләне Владимир Незнанов. Биш йыллыҡ циклдағы агрохимик талаптарҙан сығып, йыл һайын тупраҡҡа эзбиз индереү күләме 258 мең гектарҙы тәшкил итергә тейеш.
Ысынбарлыҡта иһә был һандар күпкә аҙ, тинеләр аграр ведомствола. Эш шунда: бик күп райондарҙағы ауыл хужалығы тауарҙары етештереүселәренә агрохимик хеҙмәтләндереү буйынса хеҙмәт күрһәтеүсе предприятиелар банкротлыҡҡа сыҡҡан. Ҡайһы бер райондарҙа әсе тупраҡты эзбизләү менән шөғөлләнгән ойошмалар бөтөнләй юҡ, бөтә райондарҙа ла был маҡсатҡа аҡса бүленмәй. Һуңғы өс йылда 10 мең гектарҙан ашыуыраҡ майҙан ғына эзбизләнә.
— Беҙ эзбиз индереү эштәрен 10-12 тапҡырға арттырып, уның күләмен йылына 120-130 мең гектарға еткерергә тейешбеҙ, — тигән бурыс ҡуйҙы Эрнст Исаев. — Бындай күләмдәге эштәрҙе башҡарыу өсөн бөтә мөмкинлектәребеҙ ҙә бар: эзбиз оно сығарыу өсөн карьерҙар ҙа, дүрт шәкәр заводы ла, уларҙың һәр береһендә 500 мең тоннаға яҡын дефекат булыуы билдәле.


text:
Ғинуар-сентябрь айҙарында республика предприятиеларының табышы яртылаш кәмегән — статистика Фото: Олег Яровиков
Ғинуар-сентябрь айҙарында республика предприятиеларының табышы яртылаш кәмегән — статистика
Ғинуар-сентябрь айҙарында республика предприятиеларының табышы яртылаш кәмегән — статистика Фото: Олег Яровиков
ӨФӨ, 2015 йыл, 18 ноябрь. /«Башинформ» мәғлүмәт агентлығы, Ксения Калинина/.
Быйыл ғинуар-сентябрь айҙарында Башҡортостан предприятиелары һәм ойошмалары 54,7 миллиард һум күләмендә табыш алған, был уҙған йылдағы күрһәткестән 45 процентҡа кәмерәк. Файҙаһыҙ ойошмаларҙың өлөшө 18,9 проценттан 23,1 процентҡа тиклем артҡан. Уларҙың зыяны дүрт тапҡырға — 66,1 миллиард һумғаса артҡан. Республика ойошмаларының финанс хәле тураһында мәғлүмәттәрҙе Башҡортостанстат баҫтырып сығарған.
Статистик тикшереүҙәр бәләкәй предприятиеларға, банктарға, страховка һәм бюджет ойошмаларына ҡағылмаған.
Ағымдағы йылдың сентябрь аҙағына ҙур һәм урта предприятиеларҙың кисектерелгән кредитор бурысы 16,7 миллиард һум (дөйөм сумманың 3,2 проценты) тәшкил иткән. Кисектерелгән дебитор бурысы — 30,9 миллиард һум (дөйөм бурыстың 7,1 проценты).


text:
Фото:
Башҡортостандың йәш ғалимдарына РФ Президенты гранттары тапшырылды
Фото:
Башҡортостандың алты йәш ғалимы 2011 йылда Рәсәй Президенты гранттарына лайыҡ булды. Уларҙы алыу өсөн танытмаларҙы ғилми хеҙмәткәрҙәргә шишәмбе, 2 августа, Башҡортостан Республикаһы буйынса федераль инспектор Алексей Ковальский тапшырҙы.
Бөгөн илебеҙ алдында торған модернизация буйынса масштаблы бурыстар үҙҙәрен хәл итеү өсөн йәмғиәт һәм дәүләт ҡоролошоноң барлыҡ өлкәләрендә лә инновацион сараларҙы ҡулланыуҙы талап итә, тине ул танытмалар тапшырыу тантанаһы алдынан. Тәү сиратта был фән өлкәһенә ҡағыла.
— 90-сы йылдарҙа ғилми хеҙмәткәрҙәрҙе финанслауға бәйле проблемалар йәш кадрҙарҙың Рәсәйҙең ғәмәли һәм фундаменталь фәндәренән китеүенә килтереүен һеҙ беләһегеҙ, кемдер башҡа эшмәкәрлек өлкәһенә күсте, кемдер сит илгә сығып китте. Ул осорҙа илдәге фәндең ауыр хәлдә ҡалыуын танырға кәрәк, — тине Алексей Ковальский.
Ләкин федераль инспектор әйтеүенсә, бөгөн дәүләт тарафынан иғтибар һәм аҡсалата ярҙам бүленеүгә нигеҙләнгән фәндең яңы инфраструктураһы булдырыла.
— 2010 йылдан алып 2013 йылға тиклемге осорҙа фәнгә ярҙам күрһәтеү ниәтендә федераль бюджетта йәмғеһе 14 миллиард һум күләмендә финанслау ҡаралған, — тип билдәләне Алексей Ковальский.
«Инженер һәм техник фәндәр» йүнәлеше буйынса грант алыусылар иҫәбенә Башҡорт дәүләт университетынан бер юлы ике кеше инде – ҡулланма физика кафедраһы доценты Рәсүл Зинәтуллин һәм уның хеҙмәттәше Вадим Захаров. Был номинацияла йән бер грант алыусы — Өфө дәүләт авиация техник университетынан Александр Кишалов. «Химия, яңы материалдар һәм химия технологиялары» йүнәлеше буйынса – Рәсәй Фәндәр академияһы Өфө ғилми үҙәгенең Органик химия институтынан Вадим Миңғәлиев. «Биология, ауыл хужалығы фәндәре һәм йәнле система технологиялары» йүнәлеше буйынса — Рәсәй Фәндәр академияһы Өфө ғилми үҙәгенең Биохимия һәм генетика институтынан Юлиә Вәхитова. «Ижтимағи һәм гуманитар фәндәр» йүнәлеше буйынса – Башҡорт дәүләт университетынан Сергей Шаулов.
Өҫтәп үтәйек, Рәсәйҙең йәш ғалимдары – фән кандидаттары һәм докторҙарына дәүләт ярҙамы күрһәтеү ниәте менән РФ Президенты гранттары ике йыл дауамында бүленә. Улар РФ фәне, технологиялары һәм техникаһы үҫешенең өҫтөнлөклө йүнәлештәре буйынса фундаменталь һәм практик тикшеренеүҙәр үткәреүгә киткән сығымдарҙы финанслау өсөн бирелә. Фән кандидаты өсөн грант күләме йылына – 600 мең һум, фән докторы өсөн 1 миллион һум тәшкил итә.


text:
Өфө мосолмандары Мәскәүҙә пикет үткәрергә ниәтләй
Хаж ҡылырға ниәтләнгән йөҙгә яҡын мосолман Өфөнөң "Ғофран" мәсетенән автобуста Мәскәүгә юлланды. Улар унда Сәғүд ғәрәбстаны илселеге янында пикет үткәрергә ниәтләй.
Хажиҙар барлыҡ аҡсаларын теүәл түләгән. Әммә сәфәр ойоштороусы турфирма визаларҙы икенсе төбәккә йүнәлткән.
Изге сәфәргә юлға сығыусылар һәр ҡаршылыҡты Аллаһы Тәғәләнең һынауы тип иҫәпләй һәм бар күренештәрҙе мосолмандарға хас сабырлыҡ менән ҡабул итә.
Хажиҙар барлыҡ аҡсаларын теүәл түләгән. Әммә сәфәр ойоштороусы турфирма визаларҙы икенсе төбәккә йүнәлткән.
Изге сәфәргә юлға сығыусылар һәр ҡаршылыҡты Аллаһы Тәғәләнең һынауы тип иҫәпләй һәм бар күренештәрҙе мосолмандарға хас сабырлыҡ менән ҡабул итә.


text:
Фото:
Рөстәм Хәмитов: «Опера һәм балет театрын асыу Мәҙәниәт йылын йомғаҡлау сараһы булды»
Фото:
ӨФӨ, 2014 йыл, 30 декабрь. /«Башинформ» мәғлүмәт агентлығы, Илья Спиридонов/.
Башҡортостан Президенты Рөстәм Хәмитов Башҡорт дәүләт опера һәм балет театрының ҙур залы асылыу айҡанлы ойошторолған Гала-концертты ҡараны.
Бинаны капиталь ремонтлау 2013 йылдың майында башланды. Уға сифатлы яҡтыртыу һәм тауыш ҡорамалдары, театрҙың интерьерын үҙгәртеү, инженер коммуникацияларын алмаштырыу (йылытыу, елләтеү, һыу менән тәьмин итеү, канализация, электр селтәре), янғын һүндереү системаһын монтажлау инде. Капиталь ремонт эштәрен башҡарыуға 848,7 миллион һум йүнәлтелгән.
Республика башлығы йөҙ йыл элек асылған театр бер нисә тапҡыр реконструкцияланды, әммә барыһы ла уңышлы килеп сыҡманы тип билдәләне.
Башҡортостан Президенты Мәҙәниәт йылына йомғаҡ яһаны һәм сәнғәт эшмәкәрҙәренә, шулай уҡ артистарға һәм театр хеҙмәткәрҙәренә дәүләт наградаларын тапшырҙы.
– Опера һәм балет театры – мәңге һаҡлана торған классика, – тип һыҙыҡ өҫтөнә алды Рөстәм Хәмитов.
Сығыштың тулы стенограммаһы һәм бүләкләнеүселәрҙең исемлеге БР Президентының рәсми сайтында бирелгән.


text:
Республикала сенаж һалыу буйынса план 50 процентҡа үтәлгән
Башҡортостанда 447 мең гектарҙа үлән сабылған. Был планға ҡарата 40%. Аграрийҙар 280 мең тонна бесән һәм 1 млн 67 мең тонна сенаж әҙерләгән. Был хаҡта БР Ауыл хужалығы министрлығы хәбәр итә.
Йәрмәкәй, Ейәнсура һәм Тәтешле райондары сенаж һалыу буйынса пландарын үтәгән. Туймазы районының мал аҙығы әҙерләүселәре етерлек кимәлдә бесән преслаған.
Бер шартлы мал башына 8,6-шар центнер мал аҙығы берәмеге әҙерләнгән. Благовещендар (12,7-шәр центнер), борайҙар (13,5), ҡалтасылар һәм краснокамалар (12,2), саҡмағоштар (12,7) һәм яңауылдар (13,2) алдынғы урында.


text:
Стәрлетамаҡта «Мөхәммәтсәлим» мәсете төҙөлә
Ураҙа айы башланыр алдынан Стәрлетамаҡта, Ҡаранай Моратов урамында «Мөхәммәтсәлим» мәсетенә тәүге нигеҙ ташы һалынды. Тантаналы сарала ҡала хакимиәте башлығы урынбаҫары вазифаһын ваҡытлыса башҡарыусы Владимир Куликов, мәҙәниәт бүлеге начальнигы Зөфәр Зиннәтуллин, проект инициаторы Салауат Яппаров, ҡаланың дини кешеләре ҡатнашты, тип хәбәр иттеләр ҡала округы хакимиәтенең киң мәғлүмәт саралары менән бәйләнештәр буйынса бүлегенән.
— Мәсет төҙөүгә рөхсәт ҡағыҙын өс ай элек алдыҡ, — тип билдәләне Салауат Яппаров. – Киләсәктә бында мәҙрәсә һәм пансионат асылыр, тип ышанам.
Төҙөлөп ятҡан мәсет 250 кешегә иҫәпләнгән, бында бер манара һәм ике зал буласаҡ. Ғибәҙәтхана биләмәһендә ял зонаһын булдырыу планлаштырыла.


text:
Ҡауҡылдаҡ ябалаҡ
Ҡауылдаҡ ябалаҡ (Длиннохвостая неясыть )(лат. Strix uralensis) - ябалаҡтар ғаиләһендәге ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Ҡарғанан ҙурыраҡ. Осҡанда киң ҡанаттары һәм һалыныңҡырап торған оҙон ҡойроғо күҙгә ташлана, һырты аҡ һәм ҡара таптар, менән сыбарланған һарғылт һоро. Кәүҙәһенең аҫ яғы ҡара-көрән буй-буй таплы аҡһыл һоро. Күҙҙәре ҙур, ҡара төҫтә, һоро ябалаҡтан ҙурыраҡ булыуы һәм оҙон ҡойроғо менән айырыла.
Тауышы[үҙгәртергә | вики-тексты үҙгәртергә]
Тауышы тоноҡ ҡына: «һу-һу-һу» йәки «һау-һау-һау». Эт өргән тауыш сығара. Ата ҡоштоң йыры("Һайрауы")"уув-ув-ув", инә ҡоштоҡо - "ыы-ыу-ыу-ыу"
Йәшәү рәүеше[үҙгәртергә | вики-тексты үҙгәртергә]
Аралаш һәм ылыҫлы урмандарҙа йәшәй. Кимереүселәр, ваҡ ҡоштар менән туҡлана. Ултыраҡ ҡош. Киң генә таралған. Ояһы ағас башында, ҡайПы ваҡыт ағас ҡыуышында була. 3—4 бөртөк аҡ йомортҡа һала'. Сысҡандарҙы ҡырып, бер аҙ файҙа килтерә.
Һылтанмалар[үҙгәртергә | вики-тексты үҙгәртергә]
- Strix uralensis: информация на сайте Красной книги МСОП (инг.)
- База данных «Позвоночные животные России»: длиннохвостая неясыть
- Фауна Самарской Луки: Длиннохвостая неясыть


text:
Ҡарламан халҡы Башҡортостан Президентына үҙ проблемалары хаҡында һөйләне
Башҡортостан Президенты Рөстәм Хәмитов Ҡырмыҫҡалы районы буйлап эш сәфәре барышында Ҡарламан ауылына инде. Урындағы халыҡ уға үҙ проблемалары хаҡында һөйләне. Атап әйткәндә, ҙур предприятие — «Ҡарламан шәкәр заводы» асыҡ акционерҙар йәмғиәте даими эшләмәй, дөйөм алғанда, йылына иң күбе ике ай эшләйҙер. Республика башлығы заводтың етештереү ҡеүәттәрен ҡарап сыҡты. Элекке йылдарҙа бында ҡуйыртылған һөт етештереү өсөн тәүлегенә 250 тонна һөт эшкәртелгән. Бөгөн – көс-хәл менән һигеҙ тонна йыйыла.
Предприятие хеҙмәтсәндәре һөйләүенсә, айына уларҙың эш көнө биш көндән артмай. Завод етәкселеге ҡыйынлыҡтарҙы сеймал етешмәү менән бәйләй. Ысынында иһә районда һөт менән тәьмин итеүселәр бар. Ләкин предприятие ҡуйған хаҡтар һәм ваҡытында иҫәп-хисап яһамау арҡаһында тәьмин итеүселәр заводҡа сеймал килтереүҙән баш тарта.
Коллектив предприятие милекселәрен белмәй. Рөстәм Хәмитов, заводҡа хужа кәрәк, инвесторҙар йәлеп итергә, бизнес-план төҙөргә кәрәк, тип билдәләне. Шулай уҡ республика ниндәй ярҙам күрһәтә алыуын да билдәләргә кәрәк.
— Ҡырмыҫҡалының ҡуйыртылған һөтө – ул, башҡорт балы кеүек үк, Башҡортостандың бренды, — тип һыҙыҡ өҫтөнә алды төбәк башлығы. – Шуның менән бәйле предприятиеның артабан үҫешеү һәм финанс сәләмәтләндереүе өсөн бөтә мөмкинлектәре бар.
Предприятие коллективы БР Президентына ярҙам һорап мөрәжәғәт итте. «Ҡарламан шәкәр заводы» асыҡ акционерҙар йәмғиәте асылда округта эш табырға мөмкин булған берҙән-бер предприятие булып тора. Ҡарламанда бөтәһе биш мең кеше йәшәй, шуларҙың бер меңе ошо предприятиела эшләй. Уның тотороҡло эшләүенә бөтә ауыл халҡының көнкүреше бәйләнгән.
Заводтан тыш, Ҡарламанда мәктәп тә авария хәлендә, республика башлығы уны ла ҡараны. Дауахана ла төҙөкләндереүҙе талап итә.
Рөстәм Хәмитов ҡарламандарға оҙаҡҡа һуҙмай килеп тыуған хәлдең айышына төшөнөргә вәғәҙә итте.


text:
Фото:
Хәйбулла районында оло йәштәге һәм яңғыҙ ҡалған кешеләр өсөн пансионат асылды
Фото:
Хәйбулла районының Ивановка ауылында кисә "Халыҡты социаль хеҙмәтләндереү үҙәге" дәүләт учреждениеһы ҡарамағындағы оло йәштәге граждандарҙы һәм инвалидтарҙы стационар хеҙмәтләндереү бүлеге ишектәрен асты. Был әһәмиәтле һәм үҙенә күрә уникаль ваҡиға Бөйөк Еңеүҙең 65 йыллығын байрам итеүгә тап килтерелде. Пансионатты асыу тантанаһында БР Хөкүмәте Премьер-министры урынбаҫары – БР Хеҙмәт һәм халыҡты социаль яҡлау министры Фидус Ямалетдинов, Хәйбулла районы хакимиәте башлығы Ринат Бикбов, БР Дәүләт Йыйылышы депутаты — «Башмелиоводхоз» идаралығы» дәүләт унитар предприятиеһының генераль директоры Бәхетғәле Батанов, «Башкирская медь» яуаплылығы сикләнгән йәмғиәтенең генераль директоры Ғаяз Шәрипов, райондың эре предприятиелары һәм ойошмалары етәкселәре, ауыл биләмәләре башлыҡтары, Ивановка ауылы халҡы ҡатнашты.
Пансионат 55 урынға иҫәпләнгән, заманса техника менән йыһазландырылған йыйнаҡ торлаҡ һәм ял бүлмәләре, иркен аш бүлмәһе һәм ашханаһы бар.
«Бүребай тау-байыҡтырыу компанияһы» ябыҡ акционерҙар йәмғиәте (генераль директоры Борис Павлов), «Хәйбулла Тау Компанияһы» асыҡ акционерҙар йәмғиәте (генераль директоры Камил Дашкин), «Башкирская медь» яуаплылығы сикләнгән йәмғиәте кеүек райондың алдынғы предприятиелары, шулай уҡ һәр төрлө ойошмалар етәкселәре, ауыл биләмәләре башлыҡтары пансионатҡа ҡиммәтле бүләктәр — компьютер, йыуыусы саң һурҙырғыс, кухня комбайны, сәс алыу машинкалары, электр ҡырынғыстар, үтек, теген машинкаһы, радиотелефон, 4 телевизор һәм тәрилкә-антенна тапшырҙы. Был ҡиммәтле кәрәк-яраҡтарҙың барыһы ла оло йәштә яңғыҙ ҡалған граждандарҙың йәшәйешен еңелләштереү ниәтенән бирелгән.
Пансионатты асыу тантанаһы район артистары һәм коллективтарының байрам концерты менән оҙатылып барҙы.


text:
Рәсәй һәм донъя яңылыҡтары
Францияның ТФ1 каналына Рәсәй президенты интервью биргән. Владимир Путин Парижға ни өсөн эш сәфәрен кисектереүе, Алепполағы хәрби енәйәттәрҙә кем ғәйепле һәм Сүриәлә террорҙы еңеү өсөн нимә эшләргә кәрәклеге тураһында һөйләгән.
Америка бизнесмены Марк Тури Вашингтонды Ливия оппозицияһына ҡорал һатыуҙа ғәйепләгән. Тури әйтеүенсә, был эш ул ваҡыттағы дәүләт секретары Хиллари Клинтондың фатихаһы менән башҡарылған. Хәҙер инде Америка хакимиәттәре президентлыҡҡа кандидат Хиллари Клинтонға ҡара яҡмаҫ өсөн, Марк Туриҙың үҙен ҡорал һатыуҙа ғәйепләргә маташа. Был ҡорал Әл-Ҡәида террорсылары ҡулына эләккән булыуы ихтимал.
Төркиәлә эттәр машинаға һөжүм иткән. Автомеханик иртән эшкә килгәс тә полиция хеҙмәткәрҙәрен саҡырта. Видео күҙәтеү камераларын ҡарағас ҡына, ул автомобилен берәҙәк эттәр талағанын күрә. Тимер атын ремонтлау уға биш мең лирға төшкән.
Ҡытайҙа маймылдар өйөрө бер-береһе менән һуғышҡан. Туристар күпләп килгән Эмейшань тауындағы был һуғышты күптәр телефонына төшөрөп алған. Был тауға күптәр барырға баҙнат итмәй. Сөнки аҙыҡ-түлек һәм әйберҙәр урлап маймылдар туристарҙы ҡурҡытып бөткән.


text:
Өфөлә Рәсимә Ураҡсинаның «Тыуған ерем — торған ерем» исемле китабы Брайль шрифты менән баҫылды
ӨФӨ, 2015 йыл, 29 декабрь. /«Башинформ» мәғлүмәт агентлығы, Ләйлә Аралбаева/.
Республиканың һуҡырҙар өсөн махсус китапханаһында балалар шағирәһе, драматург, фольклорсы, тәржемәсе һәм Башҡортостандың атҡаҙанған уҡытыусыһы, Башҡортостан Яҙыусылар союзы ағзаһы, филология фәндәре кандидаты Рәсимә Ураҡсинаның «Тыуған ерем — торған ерем» исемле китабы донъя күрҙе.
Китап ике форматта — Брайль шрифты менән һәм электрон вариантта башҡорт һәм рус телдәрендә баҫылған. Баҫма «Башҡортостан Республикаһында Рәсәй милләтенең берҙәмлеген нығытыу һәм халыҡтарҙың этномәҙәни үҫеше» дәүләт программаһы сиктәрендә ғәмәлгә ашырылған.
Рәсимә Ураҡсина балалар яҙыусыһы, популяр шиғри китаптар авторы булараҡ танылыу яуланы. Уның шиғырҙары башҡорт фольклоры мотивтарына яҡын. Шиғырҙарына балалар өсөн бик күп йырҙар ижад ителгән. Рәсимә Ураҡсинаның пьесалары республика театрҙарында ҡуйылған. Өҫтәүенә ул ғалим һәм уҡытыусы булды, оҙаҡ йылдар башҡорт балалар фольклорын йыйҙы һәм өйрәнде.
Рәсимә Ураҡсинаның «Тыуған ерем — торған ерем» исемле йыйынтығына башҡорт һәм рус телдәрендә шиғырҙар, хикәйә һәм пьесалар тупланған.


text:
Баш ҡалала Төбәк-ара финанс форумы эш башланы Фото: Олег Яровиков
Баш ҡалала Төбәк-ара финанс форумы эш башланы
Баш ҡалала Төбәк-ара финанс форумы эш башланы Фото: Олег Яровиков
ӨФӨ, 2015 йыл, 3 март. /«Башинформ» мәғлүмәт агентлығы, Артур Басиров/.
Өфөлә Төбәк-ара финанс форумы башланды. Уның темаһы — «Көрсөк шарттарында предприятие һәм ойошмаларҙың бухгалтер һәм һалым иҫәбен оптималләштереү». Форумды Башҡортостан Хөкүмәте, Башҡортостандың Сауҙа-сәнәғәт палатаһы һәм Рәсәйҙең Аудиторҙар палатаһы ойоштора.
Форум пленар ултырыш менән башланды, унда Рәсәй Аудиторҙар палатаһының Волга буйы төбәк филиалы рәйесе Александр Селезнев көрсөк шарттарында аудиторҙарҙың эше ҙур әһәмиәткә эйә тип билдәләне.
— Донъялағы иҡтисади тотороҡһоҙлоҡ шарттарында Рәсәй иҡтисады ла көсһөҙләнә. Бындай хәлдәрҙә аудиторҙың төп бурысы — илдең иҡтисади хәүефһеҙлеген тәьмин итеү, — тип һыҙыҡ өҫтөнә алды Александр Селезнев.
Башҡортостандың Сауҙа-сәнәғәт палатаһы вице-президенты Азат Фазлыев һүҙҙәренсә, көрсөк иҡтисадты үҫтереүҙең яңы ҡағиҙәләрен талап итә.
— Илебеҙҙә килеп тыуған хәлдә бөтә төркөмдәрҙә лә берләшергә кәрәк. Тышҡы мөхит тиҙ эш итеүҙе талап итә. Республикала 2017 йылға тиклем көрсөккә ҡаршы план әҙерләнгән. Артабан шунан сығып эш итәсәкбеҙ, — тине Азат Фазлыев.
Өс көн дауамында форумда ҡатнашыусылар лекцияларға, түңәрәк өҫтәлдәргә ҡатнашасаҡ. Мөһим темалар араһында — бухгалтер, һалым иҫәп-хисабында төп йүнәлештәр, эшҡыуарлыҡ эшмәкәрлеге һәм яңы шарттарҙа уның менән идара итеү, банкротлыҡты күҙаллау.


text:
Рөстәм Хәмитов Ҡырғыҙстан Республикаһы Президенты Алмазбек Атамбаев менән осрашты
ӨФӨ, 2014 йыл, 10 сентябрь. /«Башинформ» мәғлүмәт агентлығы/.
9 сентябрҙә Чолпон-ате ҡалаһында (Ҡырғыҙстан) Башҡортостан башлығы Рөстәм Хәмитов менән Ҡырғыҙстан Республикаһы Президенты Алмазбек Атамбаевтың осрашыуы уҙҙы. Төбәк башлығының матбуғат хеҙмәтенән хәбәр итеүҙәренсә, осрашыу барышында иҡтисад һәм гуманитар өлкәлә Башҡортостан менән Ҡырғыҙстан араһында хеҙмәттәшлек перспективалары өйрәнелде.
Иҫегеҙгә төшөрәбеҙ, Рөстәм Хәмитов етәкселегендәге Башҡортостандың рәсми делегацияһы Ҡырғыҙстан Республикаһының баш ҡалаһы Бешкәккә 8 сентябрҙә барып етте. Шул уҡ көндө Башҡортостан етәксеһе Ҡырғыҙстан Республикаһы Сауҙа-сәнәғәт палатаһы ағзалары менән осрашты, шулай уҡ Ҡырғыҙстандың эшлекле даирәһе өсөн Башҡортостан Республикаһының презентацияһы уҙҙы.
Белешмә: 2013 йыл йомғаҡтары буйынса Башҡортостан һәм Ҡырғыҙстан араһында тауар әйләнеше 224,2 миллион доллар тәшкил итте, шул иҫәптән экспорт – 223,8 миллион доллар, импорт – 0,4 миллион доллар. Башҡортостандың тышҡы сауҙа әйләнешенең дөйөм күләмендә Ҡырғыҙстан Республикаһы 1,5 процент сағыштырма ауырлығы менән 21-се урынды биләй. Башҡортостан Ҡырғыҙстанды нефть продукттары (дөйөм экспорт күләменән 94,5 процент); Ҡырғыҙстан Башҡортостанды – электр лампалары (дөйөм импорт күләменән 51 процент); кизе сүс (28,2 процент), ҡырҡылған йөн (18,1 процент), кишер (2,8 процент) менән тәьмин итә.
2013 йылда Ҡырғыҙстан Республикаһынан Башҡортостан иҡтисадына 1,7 миллион АҠШ доллары күләмендә инвестициялар ингән. 2014 йылдың ғинуарындағы мәғлүмәттәргә ярашлы, Башҡортостан территорияһында Ҡырғыҙстан капиталы менән булдырылған һәм күмәртәләп сауҙа, эшҡыуарлыҡ өлкәһендә мәшғүл булған дүрт предприятие эшләй.